232. ALDIZKARIA - 2018ko azaroaren 30a\n245E/2018 EBAZPENA, azaroaren 14koa, Industriaren, Energiaren eta Berrikuntzaren zuzendari nagusiak emana, zentro teknologikoek eta ikertu eta ezagutza hedatzen duten erakundeek I+G proiektuak egiteko laguntzen 2019ko deialdia onesten duena. DDBN identifikazioa: 423770.\nZentro teknologikoek eta ikerketa erakundeek I+G proiektuak egiteko laguntzen 2016ko deialdia inflexio-puntu bat izan zen erakunde horien jarduerak finantzatzeko politikan. Ildo horretan, aipatu beharra dago aldaketa nabarmenak ezarri zirela aurreko egoerarekin alderatuta: konparazio batera, errendimendu-adierazle batzuk baloratzea, zentroen jarduna bikaintasuna lortzeko bidean jartzeko.\n2019ko deialdi honetan, zentro teknologikoen eta ikerketa erakundeen bikaintasuna sustatzen jarraitu nahi da, haien jarduera egonkortzen eta Nafarroako enpresei ematen dieten zerbitzua hobetzen.\nAdierazitakoarekin bat, eta Nafarroako Foru Komunitateko Administrazioari buruzko abenduaren 3ko 15/2004 Foru Legearen 22. artikuluak ematen dizkidan eskudantziak erabiliz,\n1. “Zentro teknologikoek eta ikertu eta ezagutza hedatzen duten erakundeek I+G proiektuak egiteko laguntzen” 2019ko deialdia onestea.\n2. Diru-laguntzak emateko oinarri arautzaileak onestea. Ebazpen honen eranskinean jaso dira.\n3. 8.000.000 euroko kreditua baimentzea, 2019ko Gastuen Aurrekontuan 2018ko Gastuen Aurrekontuko “Zentro teknologikoen eta ikerketa erakundeen I+G proiektuetarako laguntzak” izeneko 820005-82100-7819-467300 partidaren baliokidea den partidaren kargura. Deialdi honen finantzaketa partida horretan kreditu nahikoa eta egokia izatearen baldintzapean izanen da, bestela eten eginen baita.\n4. Ebazpen hau eta eranskina Nafarroako Aldizkari Ofizialean argitaratzea.\n5. Ebazpen honek ez du administrazio bidea amaitzen, eta haren aurka gora jotzeko errekurtsoa jar daiteke, Garapen Ekonomikorako kontseilariari zuzendua, hilabeteko epean, argitaratu eta biharamunetik hasita.\nIruñean, 2018ko azaroaren 14an.–Industriaren, Energiaren eta Berrikuntzaren zuzendari nagusia. Yolanda Blanco Rodríguez.\n1. oinarria. Xedea.\n1. Diru-laguntza hauen xedea da Nafarroako zentro teknologikoek eta ezagutza ikertu eta hedatzen duten erakundeek (aurrerantzean, “zentroak”) duten gaitasuna, sendotasuna, elkarlana eta koordinazioa bultzatzea.\n2. Laguntza hauen bidez honako helburu hauek lortu nahi dira:\na) Zentroak sendotzeko prozesua erraztea.\nb) Elkarlana sustatzea ikerketaren eta berrikuntzaren arloetan jarduten duten zentroen artean.\nc) Zentroen bikaintasun eta espezializazio maila handiagoa erdiestea.\nd) Zentroek enpresei egiten dieten zerbitzua hobetzea.\n3. Laguntza hauen bidez zentroek egiten duten jarduera ez-ekonomikoa finantzatzen da. Honako hau hartzen da jarduera ez-ekonomikotzat: Europako Batzordeak hala definitzen duena, Ikerketarako, garapenerako eta berrikuntzarako Estatuko laguntzei buruzko Europar Batasunaren esparruan (2014/C 198/01). 2014ko ekainaren 27ko Europar Batasunaren Egunkari Ofizialean argitaratu zen.\nEuropar Batasunaren esparru horrek ezartzen duenez, entitate horien jarduera ez-ekonomikoen finantzaketa publikoari ez zaio aplikatuko Europar Batasunaren Funtzionamenduari buruzko Itunaren 107. artikuluko 1. apartatuan xedatutakoa, hau da, ez da Estatuaren laguntzatzat hartuko, baldin eta argi bereiz badaitezke bi jarduera motak (ekonomikoak eta ez-ekonomikoak), baita bakoitzaren kostu eta finantzaketa ere, jarduera ekonomikoari zeharka diruz laguntzea benetan saihesteko.\n2. oinarria. Onuradunak.\n1. Honako hauek dira laguntza hauek jaso ditzaketenak:\na) Zentroak: Nafarroako zentro teknologikoak eta ikertu eta ezagutza hedatzen duten erakundeak, Batzordearen 2014ko ekainaren 17ko 651/2014 (EB) Erregelamenduaren 2. artikuluko 83. puntuan definitzen diren moduan. Atal honen barnean sartzen dira zenbait zentro teknologikok eta ikerketa erakundek eratutako nortasun juridikorik gabeko beste unitate batzuk, zentro eta erakunde horiei buruzko araudiaren babesean.\nb) Entitate koordinatzaileak: Nafarroako erakunde irabazi-asmorik gabeak, helburu badute ikerketa eta garapen teknologikoa sustatzea, baita zentroen koordinazioa, sustapena eta promozioa ere.\n2. Bateraezina izanen da deialdi honetan zentro gisa eta entitate koordinatzaile gisa parte hartzea.\n3. Diru-laguntzei buruzko azaroaren 9ko 11/2005 Foru Legearen 13.2 artikuluan aipatzen diren debekuetako bat urratzen dutenak ezin dira onuradun izan.\nEskatzaileek zerga arloko betebeharrak eta Gizarte Segurantzarekikoak egunean dituztela egiaztatzeko, diru-laguntza eskatzeak berarekin dakar departamentu honi baimena ematea inguruabar hori ziurtatzen duten datuak kontsultatzeko, diru-laguntza ebazten duen proposamena egiten denean.\n4. Laguntzen eskabidean dagoen erantzukizunpeko adierazpen bat aurkeztuko da baldintza guztiak betetzen direla frogatzeko.\n3. oinarria. Proiektu eta jarduera diruz lagungarriak.\n1. Zentroek oinarrizko ikerketari, industria ikerketari eta garapen esperimentalari buruz egiten dituzten honako proiektu hauek jaso dezakete diru-laguntza:\na) Proiektu indibidualak: zentro bakar batek garatutako gaitze proiektuak.\nb) Elkarlanerako proiektuak: entitate koordinatzaile baten eta zenbait zentroren artean partzuergoan egiten diren proiektuak, haien artean benetako elkarlanean arituz. Ulertuko da elkarlana benetakoa dela zentro batek ere egiten ez badu proiektuaren %70etik gora edo %10etik behera.\nEz da beharrezkoa izanen entitate kordinatzaileak parte hartzea baldin eta proiektuan parte hartzen duten zentroek lankidetza hitzarmen edo akordio egonkor bat baldin badute.\nc) Proiektu bultzatzaileak: entitate koordinatzaile baten eta zenbait zentroren artean partzuergoan egiten diren proiektuak, enpresa entitate bultzatzaile bat edo batzuk tartean daudela, zentroen ikerketa hori industria potentzial handiko eta merkatura ailegatzeko lerroetara gidatzeko.\nAurreko deialdietan finantzazioa jaso duten proiektu bultzatzaileak baizik ez dira izango diruz lagungarriak.\n2. Orobat, diruz lagunduko dira entitate koordinatzaileek elkarlanerako proiektu bakoitzerako garatzen dituzten jarduerak eta oinarri honen 1. atalean jasotzen diren proiektu bultzatzaileak.\n3. Proiektuek Nafarroako Espezializazio Adimentsuaren Estrategian (RIS3) identifikatutako sektore estrategiko hauetako batean edo gehiagotan sartuta egon beharko dute:\ni) Automobila eta mekatronika.\niii) Energia berriztagarriak eta baliabideak.\nv) Turismo integrala.\nvi) Sorkuntza industriak eta industria digitalak.\n4. Elkarlanerako proiektuek eta proiektu bultzatzaileek lankidetza hitzarmen bat izan behar dute oinarri, parte hartzaileek eta entitate koordinatzaile batek izenpetua. Entitate koordinatzailea arduratuko da hitzarmen horretan jasotzeaz proiektua egoki gauzatzen dela bermatzeko behar diren alderdiak.\nLankidetza hitzarmen hori ez da beharrezkoa izanen baldin eta proiektuan parte hartzen duten zentroek lankidetza hitzarmen edo akordio egonkor bat baldin badute.\n4. oinarria. Gastu diruz lagungarriak.\n1. Honako hauek dira gastu diruz lagungarriak:\na) Proiektuan edo jardueran zuzenean aritzen diren langileen gastuak (ikertzaileak, teknikariak eta gainerako laguntzaileak), horretan aritzen diren neurrian eta denbora horretan. Gehienez ere 40 euroko diru-laguntza emanen da ordu bakoitzeko.\nDiruz lagungarriak izanen dira, orobat, Osasunbidea-Nafarroako Osasun Zerbitzuko langileek proiektuan ematen duten denbora handitzearen ondoriozko gastuak, Osasun Departamentuak urteko deialdien bidez arautzen duenaren arabera. Inola ere ez da lagungarria izango Osasunbidea-Nafarroako Osasun Zerbitzuan edo Osasun Zuzendaritza Nagusian denbora handitua ez daukaten langileen gastua.\nb) Proiektuan erabilitako materialen gastuak: lehengaiak eta beste hornigai batzuk. Material horiek beste jarduera batzuetan ere erabiltzeko eskuratuz gero, banaketa irizpide bat beharko da, behar bezala justifikatua, proiektuaren jardueretan erabilitako kopuruaren araberakoa.\nc) Ekipo, patente eta eredu erabilgarrien amortizazio gastuak, ondareko elementu horiek I+G proiektu batean erabiltzen diren neurrian eta denbora horretan, zehaztapen hauekin:\n1.–Administrazio publiko baten diru-laguntzarekin erositako ekipoak baztertzen dira.\n2.–Proiektua gauzatzeko beharrezko ekipamendua finantzatuko da, baina ez erabilera orokorreko gailu informatikoak (PCa, ordenagailu eramangarriak, inprimagailuak...).\n3.–Ondare-elementu horiek proiektua gauzatzen denean sortzen dituzten gastuak ere diruz lagunduko dira, baldin eta errentamendu finantzarioaren edo operatiboaren eta antzekoen modalitateetan erabiltzen badira, bazter utzita interesei dagokien kuotaren zatia.\n4.–Deialdi honen ondorioetarako, taulen bidezko amortizazioa aplikatuko da, Sozietateen gaineko Zergaren Erregelamendua onetsi zuen abenduaren 20ko 114/2017 Foru Dekretuaren 3. artikuluan zehaztutako koefiziente eta aldiei jarraituz.\nd) Kanpoko kolaborazioen gastuak, proiektuan I+Gko lanak eta ezagutza teknikoen ekarpenak egiten dituzten beste entitate batzuenak.\ne) Espainia edo Europa mailako azpiegitura zientifiko-teknologiko bereziak erabiltzearen ondoriozko gastuak:\nf) Proiektuarekin zuzeneko lotura duten beste gastu batzuk, hura gauzatzean benetan aplikatuak, baldin eta zehazten ahal bada proiektu horretan berariaz erabili direla eta banan-banan horri esleitzen ahal bazaizkio.\ng) Halaber, diru-laguntza jasoko dute zeharkako gastu orokorrek, barnean direla langileriaren gastuak eta bidezkotzat jotzen diren beste batzuk, zentroek burututakoak proiektuak gauzatzean, betiere kostu errealetan oinarritzen direnean, delako eragiketa hori gauzatzera bideratutakoetan, oro har onartutako kontabilitateko printzipio eta arauekin bat, edo batez besteko kostu errealetan, mota bereko eragiketetarako bideratutakoetan. Zeharkako gastu diruz lagungarriek ezin izanen dute inola ere gainditu zuzeneko kostuen %25.\n2. Gastu diruz lagungarriek honako baldintza hauek bete beharko dituzte:\na) Proiektuaren gastuetatik deskontatuko dira sortu diren azpiproduktu, hondakin eta berreskuratze materialen salmentagatik edo produkzioan aprobetxatzeagatik lortutako diru-sarrerak.\nb) Entitate koordinatzaileek egindako jardueren kasuan, gastu diruz lagungarriek, guztira, ezin izanen dute gainditu parte hartzen duen elkarlanerako proiektu bakoitzaren edo proiektu bultzatzaile bakoitzaren gastu diruz lagungarriaren %5,5 gainditu.\nc) Unibertsitate publikoen kasuan eta aurrekontuak Nafarroako Aurrekontu Orokorretan edo Estatuko Administrazio Orokorrean sartuta dituzten zentroen kasuan, gastu diruz lagungarriek, gainera, baldintza hauek bete behar dituzte:\n1.–Laguntzek kostu marjinalen modalitateari jarraituko diote. Ulertzen da halakoak direla eskatutako jarduketak egiteari dagozkion jarduerak gauzatze hutsak zuzenean sortzen dituen gastuak.\n2.–Langileriaren kostuei dagokienez, proiektua gauzatzeko kontratatu beharreko langileen kostua baino ez da egotziko. Norberaren langileriaren gainerako kostuak ez dira diruz lagunduko, nahiz eta proiektuaren aurrekontuan sartu behar diren nahitaez, zenbatekoaren eta parte-hartzearen baldintzei dagokienez konputatzeko.\nd) Diruz lagungarria den gasturen batek 12.000 euro baino gehiago egiten duenean (BEZa kontuan hartu gabe), ekipo-ondasunen hornidura egiteagatik edo zerbitzuak emateagatik, onuradunak justifikatu beharko du hornitzailearen aukeraketa 11.4 oinarrian ezartzen den bezala. Hornitzailea lotutako enpresa bat bada, 9.2 oinarrian ezarritako moduan eginen da justifikazioa.\n3. Gastu hauek ez dira diruz lagungarriak izanen, proiektuko jarduerekin loturaren bat badute ere:\na) Langileen prestakuntzarako gastuak.\nb) Proiektuaren dokumentazioari dagozkion gastuak.\nc) Aholkularitza eta ziurtapen gastuak, proiektuaren kudeaketa administratiboari eta diru-laguntzen eskaerak tramitatzeari lotutakoak.\nd) Administrazioaren gastuak eta bulegoko materialarenak.\ne) Bidaia gastuak, dietak eta kilometrajea, ostatuarenak eta joan-etorrienak, non ez den frogatzen lotura zuzena dutela I+G proiektuarekin.\nf) I + G proiektuaren ondorioz sortutako prototipoen kasuan, produkzio jardueran erabiltzen badira edo merkaturatzen badira, eraikitzean erabilitako materialen kostua ez da diruz lagungarria izanen.\n5. oinarria. Exekuzio epea eta diru-laguntzaren zenbatekoa.\n1. 2018ko abenduaren 1etik (edo deialdia Nafarroako Aldizkari Ofizialean argitaratzen den egunetik, geroago bada) 2019ko azaroaren 30era arte egindako gastuek jasoko dute diru-laguntza. Ondorio horietarako, epe horretan fakturatua dagoena hartuko da egindako gastutzat, nahiz eta epea bukatzen denerako ordaintzeko zain egon.\n2. Zilegi da urtebetetik gorako iraupena duten proiektuak aurkeztea, baina laguntza honek aurreko oinarrian adierazitako epean egindako proiektuetako jarduerak baino ez ditu finantzatzen, eta ez da konpromisorik hartzen ez bermerik ematen hurrengo urteetan proiektu horiek finantzatzeari dagokionez.\n3. Gastu diruz lagungarrien %100ekoa izanen da diru-laguntza, baina, betiere, laguntzaren gehieneko zenbatekoa 1.000.000 eurokoa izanen da onuradun bakoitzeko.\nHala ere, muga hori gainditu daiteke saldo erabilgarririk badago 7. oinarrian ezarritako gutxieneko puntuazioa eskuratu duten gainerako onuradunen proiektuak finantzatu ondoren. Onuradun bakoitzeko ezarritako gehieneko muga handitu daiteke deialdiaren kreditua agortu arte, betiere proiektuek gutxienez zehaztutako puntuazioa gainditzen badute.\n6. oinarria. Eskaerak eta eskatutako agiriak aurkeztea.\n1. Eskaerak aurkezteko epea hilabetekoa izanen da, deialdia Nafarroako Aldizkari Ofizialean argitaratu eta biharamunetik hasita, eta zer egunetan argitaratzen den, hurrengo hilabetean bukatuko da, egun berean.\n2. Eskaerak telematikoki aurkeztuko dira nahitaez, Nafarroako Gobernuak Interneten duen Atariaren (www.nafarroa.eus) tramiteen katalogoko fitxa erabiliz (hemendik aurrera, laguntzen fitxa). Eskaeran adierazi beharko da jakinarazpenak bide telematikoak erabiliz jaso nahi direla, eta, horretarako, gaitutako helbide elektronikoa (GHE) eduki beharko da, zeina 15. oinarrian ezarritako moduan lortzen ahal den.\nAdministrazio Publikoen Administrazio Prozedura Erkideari buruzko urriaren 1eko 39/2015 Legearen 16.8 eta 66.6 artikuluetan xedatutakoari jarraikiz, ez dira aurkeztutzat hartuko laguntzen fitxan dagoen eredura egokitzen ez diren eskaerak, eta telematika zein aipatutako fitxaren bitartez aurkezten ez direnak. Horrenbestez, aurkeztutzat jotzen ez direnez, eskaera horiek ezin izanen dira zuzendu.\n3. Honako hau da aurkeztu beharreko dokumentazioa, laguntzen fitxan eskura dauden ereduen araberakoa:\na) Zentro bakoitzak eskaera bakar batean aurkeztu beharreko dokumentazioa:\n1.–Eskaera telematikoa, 2.4 oinarrian aipatutako erantzukizunpeko adierazpena erantsita.\n2.–3.1.a) oinarrian zehaztutako proiektu indibidual bakoitzaren memoria teknikoa.\n3.–Proiektu indibidual bakoitzaren datu ekonomikoak dakartzan inprimakia.\n4.–Zentroak parte hartzen duen elkarlanerako proiektu bakoitzaren (3.1.b oinarria) edo proiektu bultzatzaile bakoitzaren (3.1.c oinarria) datu ekonomikoak dakartzan inprimakia.\n5.–Aurkeztutako proiektuen zerrenda osoa eta gastu diruz lagungarrien kontzeptuen arabera xehakatutako aurrekontua.\n6.–Aurkeztutako proiektu guztien lehentasun-ordena zentroaren plan estrategikoan, II. eranskinaren g) atala baloratzeko.\n7.–2018ko I+G+b jardueren memoria teknikoa.\n8.–Zentroaren plan estrategikoa zientzia eta ekonomia arloetan, 3-5 urteko eperako.\n9.–“Zentroen errendimendu mailaren adierazleak 2018an” izeneko I. eranskineko kontrol adierazleei eta helburuei dagozkien kudeaketa emaitzak.\n10.–Azken ekitaldi itxiari dagozkion urteko kontuak, jarduera ekonomikoen eta ez-ekonomikoen arabera bereiziak, 13.1.d) oinarriarekin bat.\nEntitate koordinatzaile batek parte hartzen ez duen lankidetza proiektuen kasuan, 3.1.b) oinarrian ezarritakoari jarraikiz, memoria teknikoa proiektuaren koordinatzaile gisa jarduten duen zentroak baizik ez du aurkeztuko.\nb) Entitate koordinatzaileek eskaera bakar batean aurkeztu beharreko dokumentazioa:\n2.–Aurkeztutako elkarlanerako proiektu edo proiektu bultzatzaile bakoitzaren memoria teknikoa. 3.1.b) eta 3.1.c) oinarrietan definitzen dira proiektu horiek.\n3.–Proiektu bakoitzerako xehakaturik, egin beharreko koordinazio lanak zehaztu eta baloratuko dituen memoria.\n4.–Aurkeztutako elkarlanerako proiektu eta proiektu bultzatzaileen zerrenda osoa eta gastu diruz lagungarrien eta parte-hartzailearen arabera xehakatutako aurrekontua.\n5.–3. oinarrian proiektu bakoitzerako, elkarlanerako edo bultzatzaile izan, eskatutako lankidetza hitzarmena, edo, bestela, asmo-gutun bat, hitzarmena prestatzen ari bada. Nolanahi ere, proiektuaren azken justifikazioan aurkeztu beharko da hitzarmena.\n6.–Zentroen ikusgarritasunerako eta sustapenerako, bere kohesiorako eta I + G + b-rako egindako jardueren memoria teknikoa.\n7.–Entitatearen estatutuak edo entitate koordinatzailearen izaera frogatzen duen beste edozein dokumentazio mota, 2.1.b) oinarrian zehazten den moduan.\n8.–Itxitako azken ekitaldian izandako urteko kontuak.\nDokumentuak artxibo digitalak izanen dira. Zein bere artxiboan aurkeztu beharko da, behar bezala izendaturik.\n4. Aurkeztutako dokumentazioak ez baditu Administrazio Publikoen Administrazio Prozedura Erkideari buruzko Legearen 66. artikuluko betebeharrak betetzen, organo eskudunak entitateari eskatuko dio 10 egun balioduneko epean zuzentzeko, eta ohartaraziko dio hala egin ezean eskaera bertan behera uzten duela ulertuko dela eta espedientea artxibatzeko ebazpena emanen dela.\n7. oinarria. Diru-laguntzak emateko prozedura eta hautatzeko irizpideak.\n1. Laguntza hauek norgehiagokako prozedura erabiliz emanen dira.\n2. Lehenbizi, zentroen eta aurkeztutako proiektuen errendimendua baloratuko da:\na) Laguntzak kudeatzen dituen organoak, hots, Elikakatearen arloko I+G+b Atalak, ebaluatuko du zentroen errendimendua I. eranskinean (Zentroen errendimendu mailaren adierazleak) ezarritako irizpideen arabera. Baremoa aplikatutakoan, zentro bakoitzari aplikatu beharreko errendimendu portzentajea lortuko da.\nb) Proiektu bakoitza, halaber, II. eranskinean (“Proiektuak ebaluatzeko irizpideak”) ezarritako irizpideen arabera ebaluatuko da . Laguntzak kudeatzen dituen organoak proiektu guztien zerrenda bat prestatuko du, lortutako puntuazioaren araberakoa.\nKudeaketa organoak entitate eskatzaileei eskatzen ahal dizkie eskaerak ebaluatzeko egoki iruditzen zaizkion agiri eta informazio guztiak.\n3. Ondoren, prozedura bi fasetan artikulatuko da: lehenik, proiektuen finantzaketa, zentroen errendimenduaren arabera, eta, bigarrenik, gainerako proiektuen finantzaketa.\n1. fasea: proiektuen finantzaketa, zentroen errendimenduaren arabera.\na) Zentro bakoitzari oinarri-zenbateko bat esleituko zaio, deialdiaren gastu osoa horretan parte hartzen duten zentro kopuruarekin zatitzearen zatidurari bakoitzak lortutako errendimendu portzentajea aplikatzearen ondoriozkoa.\nb) Zentro bakoitzaren proiektu osoak finantzatuko dira, lehentasun ordenaren arabera, betiere gutxienez 40 puntu lortu badituzte, aurreko atalean ezarritako oinarrizko zenbatekoa agortu arte.\n2. fasea: gainerako proiektuen finantzaketa.\nZentroen errendimenduaren arabera proiektuak finantzatu ondoren deialdian gelditzen den saldoa gainerako proiektuak finantzatzeko erabiliko da, horien lehentasun ordenaren arabera.\n4. Elkarlanerako proiektu bat edo proiektu bultzatzaile bat onesteak berekin ekarriko du entitate koordinatzailearen jarduera onestea, baldin eta eskatzen diren baldintzak betetzen baditu.\nEntitate koordinatzaileari parte hartzen duen proiektu bakoitzeko emanen zaion gehieneko zenbatekoa kalkulatzeko, 4.2.b oinarrian ezarritako gehienekoa aplikatuko zaie proiektu horietan parte hartzen duten entitateei eman beharreko zenbatekoei.\nEntitate parte-hartzaileek uko egiten badiote proiektu horietako bati, entitate koordinatzaileari proiektu horri dagokion zenbatekoaren %50 murriztuko zaio.\n8. oinarria. Laguntzak esleitzea.\n1. Laguntzen kudeaketa organoak oinarri hauetan ezarritako ebaluazio irizpideei jarraituz baloratuko ditu eskaerak, eta organo eskudunari ebazpen proposamena igorriko dio, non adieraziko baita onuradunek diru-laguntza lortzeko betebehar guztiak betetzen dituztela.\nEbazpen proposamenak ondokoa edukiko du, gutxienez:\na) Diruz lagundutako eskaeren zerrenda, betiere onuraduna, proiektuaren titulua eta proiektu bakoitzaren laguntzaren zenbatekoa zehaztuta horietako bakoitzerako.\nb) Ezetsi beharreko eskaeren zerrenda, arrazoiak emanda. Haien artean, aurrekontuko baliabideak mugatzeagatik baztertu direnak agertu beharko dira.\n2. Industriaren, Energiaren eta Berrikuntzaren zuzendari nagusia da organo eskuduna diru-laguntza nori eman ebazteko. Ebazpena gehienez hiru hilabeteko epean eman eta jakinaraziko da, telematika bidez, eskatzaileen helbide elektroniko gaituan, eskaerak aurkezteko epea bukatzen denetik hasita.\nEpe hori berariazko ebazpenik eman gabe bukatzen bada, eskaera ezetsitzat joko da. Berariazko edo presuntziozko ezespenaren aurka, pertsona interesdunek zilegi izanen dute gora jotzeko errekurtsoa jartzea, Garapen Ekonomikorako kontseilariari zuzendua, administrazio prozedura erkideari buruzko legeriari jarraikiz.\n3. Laguntzei uko egin edo haiek kobratzeko eskubidea galdu dela deklaratuz gero, laguntza ematen ahalko zaie aurrekontuko kreditu eskasiagatik baztertuta gelditu diren eskaerei, betiere behar adinako diru-izendapena dagoenean. Kasu horretan, proiektuen puntuazio-ordenari jarraituko zaio, 7. oinarrian ezartzen den bezala. Kontzesio horiek noiz egiten diren kontuan hartuta, proiektua gauzatu eta justifikatzeko epe berriak finkatuko dira, baina ezin izanen dira inola ere gainditu deialdian adierazitako gehieneko epeak.\n9. oinarria. Azpikontratazioa eta lotutako enpresekiko harremana.\n1. Diru-laguntzaren xedeko gastuaren zenbatekoaren %50era arteko azpikontratazioa egin daiteke hirugarrenekin. Ondorio horietarako, ulertuko da azpikontratazioa egiten dela onuradun batek hirugarrenekin hitzartzen duenean I+G proiektuaren zati bat gauzatzea, nahiz eta berez egin ditzakeen jarduerak izan, horretarako baliabideak dituelako.\nAzpikontratazioa 60.000 eurotik gorakoa eta emandako diru-laguntzaren %20tik gorakoa denean, kontratua idatzita egin beharko da, eta frogagiriekin batera aurkeztu.\nLankidetza proiektu bateko aldeek ezin izanen dituzte inoiz beren artean azpikontratatu proiektuaren jarduerak.\n2. Onuradunak diruz lagundutako jardueraren gauzatze partziala kontratatu edo azpikontratatu dezake hari lotutako enpresekin, baldin eta ondokoa betetzen bada:\na) Laguntzen eskarian jasotzen bada eta organo kudeatzaileak gastu hori diruz lagungarria dela irizten badu kontzesioaren ebazpenean.\nb) Hitzartutako jarduera 4. oinarrian aipatutako gastu diruz lagungarrietako batekin bat etortzen bada.\nc) Onuradunaren eta hari lotutakoaren arteko faktura eta ordainagiri bidez justifikatzea gastuak. Orobat, fakturaren kontzeptuei heltzen dieten agiriak aurkeztea, onuradunak zuzenean justifikatuko lituzkeen moduan (esaterako, nominak, langileria kostuak justifikatzeko, hirugarren baten faktura, materialetarako, etab.).\nEz da onartuko kostuak gainetik egoztea industria mozkina aplikatzeagatik edo beste arrazoi batzuengatik.\nOndorio horietarako, lotutako enpresatzat hartuko dira Diru-laguntzei buruzko Lege Orokorraren Erregelamenduaren 68.2 artikuluan ezarritako loturaren bat elkarren artean dutenak (erregelamendua uztailaren 21eko 887/2006 Errege Dekretuaren bidez onetsi zen).\n10. oinarria. Aldaketak diruz lagundutako proiektuan.\n1. Laguntza emateko ebazpenean ezartzen den epean eta moduan gauzatu behar dira I+G proiektuak. Nolanahi ere, laguntza emateko orduan kontuan hartutako funtsezko baldintza teknikoak edo ekonomikoak aldatzen dituzten inguruabarrak gertatzen direnean, laguntza emateko ebazpenean jasotako hasierako baldintzak aldatzen ahalko dira.\nAldaketak lau motakoak izaten ahalko dira:\na) Aldaketa teknikoak proiektuaren helburuetan edo egin beharreko jardueretan.\nb) Aldaketa ekonomikoak (berrantolaketa) onartutako aurrekontuaren partida bakoitzean jasotako kontzeptuetan.\nc) Aldaketa ekonomikoak (berrantolaketa) onartutako aurrekontuaren partiden artean.\nd) Aldaketak langileriaren partidan.\n2. Aldez aurreko baimena eskatu behar zaio organo kudeatzaileari, laguntzen fitxaren bidez, kasuan kasuko proiektua bukatu baino hilabete bat lehenago beranduenez, kasu hauetan:\n–Langileriaren partida ukitzen dituzten aldaketak.\n–a) motako aldaketak.\n–b) motako aldaketak, partidak esleitua zeukan zenbatekoaren %10eko kopuru-aldaketa baino handiagoa eragiten dutenean. Kopuru-aldaketa txikiagoa denean, ez da beharrezkoa izanen baimena eskatzea, bai ordea aldaketak egoki arrazoitzea dokumentazio justifikatzailean.\n–c) motako aldaketak.\nElkarlanerako proiektuen eta proiektu bultzatzaileen kasuan, entitate koordinatzaileak eginen du eskaera. Aldaketak bazkideen artean izenpetutako konpromisoak ukitzen baditu, lankidetza-hitzarmen eguneratua aurkeztu beharko da.\n3. Aldaketak egiteko baimenaren eskaera bat baino ez da onartuko diruz lagundutako proiektuan.\nEz da inola ere baimenduko proiektuari emandako puntuazioa kentzea ekartzen duen aldaketarik.\nOrobat, ez da baimenduko diruz lagundutako proiektuak gauzatzeko epea handitzea.\n11. oinarria. Diruz lagundutako proiektua justifikatzeko epea eta modua.\n1. Laguntzen onuradunek taula honetan adierazten diren hiru uneetan justifikatu beharko dituzte diruz laguntzen diren proiektuak. Horretarako, oinarri honetako 3. ataleko agiriak aurkeztu beharko dituzte.\nJUSTIFIKATU BEHARREKO EXEKUZIO ALDIA\n2018/12/1etik (edo deialdia argitaratzen den egunetik, geroago argitaratzen bada) 2019/06/30era arte\nProiektua hasten denetik 2019/11/30era arte\nEspedientea berraztertzea eta ixtea\n2. Dokumentazioa modu telematikoan aurkeztu behar da beti, laguntzen fitxaren bidez, fitxa horretan eskura dauden ereduei jarraituz.\n3. Goiko taulan adierazitako epe bakoitzean dokumentazio hau aurkeztu beharko da:\n3.1. Lehenengo justifikazio partzialean (2019ko abuztuaren 31n beranduenik):\na) Zentro bakoitzak aurkeztu beharreko agiriak:\ni) Proiektu indibiduala: gauzatutako jarduerei buruzko txosten bat, egindako jardueren deskribapenarekin, maila teknikoan eta ekonomikoan noraino bete den zehaztuz.\nii) Entitate koordinatzaile baten partaidetzarik gabeko elkarlanerako proiektuak: exekuzio ekonomikoari buruzko txostena. Exekuzio teknikoari buruzko txostena proiektuko koordinatzaileak aurkeztuko du.\nb) Entitate koordinatzaileek aurkeztu beharreko agiriak:\ni) Elkarlanerako proiektu edo proiektu bultzatzaile bakoitzerako: gauzatutakoari buruzko txosten bat, egindako jardueren deskribapenarekin eta balorazioarekin, maila teknikoan eta ekonomikoan noraino bete den zehaztuz eta proiektuko parte-hartzaile guztien sinadurarekin.\nii) Egindako koordinazio lanak zehaztu eta baloratuko dituen txosten bat.\n3.2. Bigarren justifikazio partzialean (2019ko abenduaren 7an beranduenik):\ni) Elkarlanerako proiektu edo proiektu bultzatzaile bakoitzerako, gauzatutakoari buruzko txosten bat, egindako jardueren deskribapenarekin eta balorazioarekin, maila teknikoan eta ekonomikoan noraino bete den zehaztuz eta proiektuko parte-hartzaile guztien sinadurarekin.\n3.3. Hirugarren justifikazioan (2020ko martxoaren 31n beranduenik):\ni) Proiektu indibidual bakoitzaren irismena eta exekuzio-txostena.\nii) Dibulgazioko agiri idatzia, diruz lagundutako proiektu indibidual bakoitzaren irismenari eta emaitzei buruzkoa.\niii) Entitate koordinatzaile baten partaidetzarik gabeko elkarlanerako proiektuak: goian aipatutako i eta ii agiriak (proiektuko koordinatzaileen kasuan bakarrik).\nGastuen justifikazioa, justifikazio kontu baten bidez, auditoretza-txostena aurkeztuta, Ekonomia, Ogasun, Industria eta Enpleguko kontseilariaren apirilaren 17ko 136/2013 Foru Aginduan (2013ko 89. Nafarroako Aldizkari Ofiziala, maiatzaren 13koa) eta III. eranskinean xedatutakoarekin bat.\nJustifikatutako gastuen gaineko dokumentazioa erantsi beharko da.\nTxosten hori bakarra izanen da onuradun bakoitzeko, eta onuradun horrentzat finantzatutako proiektu guztiak bilduko ditu, indibidualak, elkarlanerakoak eta bultzatzaileak izan. Gastu diruz lagungarriak 4. oinarriari jarraituz finantzatutako proiektu bakoitzaren kontabilitate kodearen arabera xehakatuko dira, bai eta, kasua bada, proiektuari egotz dakizkiokeen diru-sarrerak ere. III. eranskinean ezartzen den formatuari jarraitu behar zaio.\nAuditoreak egiaztatuko du diruz lagundutako jarduera ez-ekonomikoei dagozkiela gastuak, bai eta proiektuari lotutako zeharkako gastuei ere, eta, bidezkoa bada, egindako inbertsioen egiaztapen materiala ekarriko du, Diru-laguntzei buruzko 11/2005 Foru Legearen 29. artikuluarekin bat.\niv) Dibulgazioko bideo bat, onuradunak egindako proiektu guztiak erakutsiko dituena (indibidualak eta elkarlanekoak).\nv) Hornitzailea oinarri honen 4. atalean adierazitakoaren arabera hautatu izanaren justifikazioa.\ni) Elkarlanerako proiektu eta proiektu bultzatzaile bakoitzaren irismen eta gauzatze memoria.\nii) Dibulgazioko agiri idatzi bat, diruz lagundutako elkarlanerako proiektu eta proiektu bultzatzaile bakoitzaren irismenari eta emaitzei buruzkoa.\niii) Gastuen justifikazioa, aurreko iii) atalean adierazitako moduan. Auditoretza-txosten hori bakarra izanen da entitate koordinatzaile bakoitzeko, eta proiektuak koordinatzeko egindako jarduera guztiak bilduko ditu. Gastu diruz lagungarriak 4. oinarriari jarraituz finantzatutako proiektu bakoitzaren arabera xehakatuko dira, bai eta, kasua bada, proiektuari egotz dakizkiokeen diru-sarrerak ere. III. eranskinean ezartzen den formatuari jarraitu behar zaio.\niv) Dibulgazioko bideo bat, proiektu bultzatzaile guztiak erakusten dituena. Parte hartzen duten enpresa eta zentroek zehaztuko dute zein den konpondu beharreko problema eta nolako emaitzak lortu diren.\nv) Hornitzailea oinarri honen 5. atalean adierazitakoaren arabera hautatu izanaren justifikazioa.\n4. Zerbitzu emateen eta ekipo ondasunen horniduren kasuan, gastu diruz lagungarrietako bat 12.000 eurotik gorakoa denean (BEZa kanpo), onuradunak “Hornitzailearen hautaketaren justifikazioa” izeneko inprimakia aurkeztu beharko du (laguntzen fitxan dago eskura). Hartan, frogatu beharko du ezen, hura hautatzeko, eraginkortasunaren eta ekonomiaren irizpideak erabili direla, eta gutxienez hiru eskaintza erantsita justifikatuko da zergatik hautatu den hautatu dena.\nOnuradunak ez du baldintza hori bete beharko (hiru eskaintza aurkeztea) gastu diruz lagungarrien ezaugarri bereziengatik merkatuan behar adina entitate hornitzaile edo emaile ez daudenean, eta hori lehen aipatutako inprimakian justifikatu beharko du.\nLotutako enpresa batekin egindako gastuen kasuan, 9.2 oinarrian ezarritako moduan eginen da justifikazioa.\n5. Onuraduna behartuta dago diru-laguntzen organo kudeatzaileak eskatzen dion edozein agiri aurkeztera, bidezkotzat jotzen bada jardueren finantzaketa justifikatzeko.\n12. oinarria. Diru-laguntzaren ordainketa.\n1. Diru-laguntza bi zatitan ordainduko da:\na) Lehenengo ordainketa 2019ko ekainaren 30era arte egindako jardueren kontura izanen da, lehenengo justifikazio partzialaren arabera.\nb) Bigarren ordainketa 2019ko azaroaren 30era arte egindako jardueren kontura izanen da, bigarren justifikazio partzialaren arabera.\n2. Onuradunek aurreko oinarrian adierazitako epean eta moduan aurkezten duten dokumentazioa aztertu ondoren, kudeaketa organoak organo eskudunari igorriko dio behar den ordainketa egiteko proposamena. Proposamenari proiektuaren bilakaera zientifiko-teknikoaren balorazio positiboko txosten bat erantsiko zaio, non adieraziko baita onuradunek diru-laguntza kobratzeko eskubidea dakarten betebeharrak betetzen dituztela.\nKasua bada, espedientea ixtearen ebazpenean, adieraziko da justifikatu gabeko jarduketaren zatiari dagokion diru-laguntza kobratzeko eskubidea galdu dela. Halaber, konturako ordainketak onuradunari azkenean dagokion diru-laguntza gainditzen badu, ordaindutako soberakina itzul dezala eskatuko da, kasuan kasuko berandutze-interesekin batera.\n3. 60.000 eurotik gorako diru-laguntza jaso duten proiektuetan, inbertsioaren egiaztapen materiala eginen da laguntza likidatu aurretik.\n4. Laguntzak gehienez sei hilabeteko epean ordainduko dira, 11. oinarrian eskatutako frogagiriak aurkezten direnetik hasita. Epe hori etenda geldituko da, aurkeztutako dokumentazioan edozein zuzenketa egiteko eskatuz gero.\n5. Laguntzaren %100erainoko aurrerakinak egin daitezke, baldin eta onuradunek justifikatzen badute diru-laguntzaren xedeak betetzeko funtsak behar dituztela. Aurreratutako diru-laguntzaren justifikazioa 11. oinarrian adierazitako moduan eginen da.\n13. oinarria. Onuradunen betebeharrak eta horiek ez betetzearen ondorioak.\n1. Diru-laguntza jasotzen duten onuradunek honako betebehar hauek izanen dituzte:\na) Diru-laguntzaren esleipena jakinarazi eta hilabeteko epean, diru-laguntzen onuradunek gardentasun betebeharrari buruzko aitorpena aurkeztu beharko dute telematikoki, laguntzen fitxaren bidez, laguntzen fitxan eskura dagoen ereduaren araberakoa.\nOnuradunak informazioa emateko betebehar hori urratuz gero, ez zaio emandako diru-laguntza ordainduko eta, zerbait aurreratu bazaio, itzuli egin beharko du.\nb) Oinarri arautzaile hauetan ezarritako moduan eta epeetan egin eta justifikatu beharko dituzte diru-laguntzaren xedeko jarduerak.\nc) Zentroek kontabilitate sistema bereizi bat eduki behar dute, edo kontabilitate kode egoki bat, diruz lagundutako proiektu bakoitzari lotutako transakzio guztiei dagokienez.\nd) Zentroen kontabilitateak bide eman behar du jarduera ekonomikoak eta ez-ekonomikoak bereizteko, baita haietako bakoitzaren kostuak eta finantzaketa ere.\ne) Entitate koordinatzaileek betebehar hauek hartzen dituzte berariaz bere gain:\ni) Diruz lagundutako proiektuei jarraipen etengabea egitea.\nii) Lankidetza-hitzarmena betetzen dela gainbegiratzea eta sor litezkeen desadostasunak konpontzea.\niii) Industriaren, Energiaren eta Berrikuntzaren Zuzendaritza Nagusiari jakinaraztea proiektuak gauzatu diren, hala eskatzen zaienean.\nf) Diru-laguntzei buruzko Foru Legearen 9. artikuluan ezarritako betebehar orokorrak.\n2. Oinarri arautzaile hauetan edo Diru-laguntzei buruzko Foru Legean ezarritako betebeharren bat bete ezik, onartutako diru-laguntza jasotzeko eskubidea galduko da edo diru hori itzuli egin beharko da, foru lege horren 35. artikuluan xedatutakoarekin bat.\nAurreko betebehar horietako bat hein batean betetzen ez bada, emandako diru-laguntzaren zenbatekoa berriz ere zehazten ahalko da, proportzionaltasun printzipioari jarraikiz, edo, zein den kasua, dagokion zenbatekoa itzuli beharko da. Zehazki:\na) Proiektutik gauzatzen den aurrekontua laguntza emateko ebazpenean onartutako aurrekontuaren %60tik beherakoa bada, ordaindu beharreko laguntza %50 murriztuko da.\nb) Proiektuan gauzatu den aurrekontua diru-laguntza emateko ebazpenean onartutako aurrekontuaren %40tik beherakoa bada, deklaratuko da emandako laguntza kobratzeko eskubidea galdu dela eta, kasua bada, eskatuko da ordaindutakoa itzultzeko.\n14. oinarria. Diruz lagundutako proiektuaren emaitzak zabaltzea.\n1. Laguntzen onuradunek ondoko jarduketa hauek egin behar dituzte diruz lagundutako I+G proiektuaren emaitzen zabalkundea egiteko:\na) Dibulgazioko agiri idatzi bat prestatzea diruz lagundutako proiektuen irismenari eta emaitzei buruz. Agiri hori Nafarroako Gobernuaren Interneteko Atarian argitaratuko da (www.navarra.es).\nb) Proiektuaren argitalpen bat edo aipamen publiko bat eginez gero, adierazi behar da Nafarroako Gobernuak finantzatua dela.\nc) Dibulgazio bideo bat, 15 minutukoa gehienez, onuradunak egindako proiektuak erakutsiko dituena, 11.3.3 oinarrian adierazitakoari jarraikiz. Bideoak honako hau agertu behar du: ikerketa taldeak, konpondu gogo diren erronka sozialak edo teknologikoak, lortu nahi diren helburuak eta lortu diren emaitzak.\n2. Laguntzak kudeatzen dituen organoak onuradunei eska diezaieke emaitzei buruzko galdetegi bat bete dezatela. Inkesta horretatik, emaitza agregatuak emanen dira aditzera soilik, helburu estatistikoetarako.\n3. Edonola ere, proiektuaren emaitzak zabaltzeko materialetan ez da emakumearen kontrako bereizkeriaren irudirik emanen, eta berdintasuna eta rol aniztasuna sustatuko dira. Halaber, hizkera sexista erabiltzea saihestuko da diruz lagundutako proiektuaren gainean prestatzen den dokumentazio guztian.\n15. oinarria. Baliabide elektronikoen bidezko harremanak.\n1. Laguntzen onuradunek aurkeztu beharreko dokumentazio guztia eta laguntza-eskaera modu telematikoan aurkeztuko dira Nafarroako Foru Komunitateko Administrazioko Erregistro Orokor Elektronikoan, Nafarroako Gobernuaren Interneteko Atariko (www.navarra.es/home_eu/) tramiteen katalogoko laguntzen fitxaren bidez.\n2. Administrazio egintzen jakinarazpena eta laguntza hauek emateko prozeduraren barruan egiten diren jarduketa guztien komunikazioak eskatzaileen gaitutako helbide elektronikoaren bidez eginen dira.\nOgasuneko eta Administrazio Publikoetako Ministerioaren http://notificaciones.060.es helbidean eskuratu daiteke gaitutako helbide elektronikoa. Horretarako, ziurtagiri digitala eduki behar da. Halaber, Nafarroako Gobernuak gaitutako jakinarazpen prozeduretarako harpidetza egin beharko da, gaitutako helbide elektronikoa lortzen den helbide berean.\n16. oinarria. Laguntzen bateragarritasuna.\n1. Diru-laguntza hauek bateragarriak dira helburu berarekin Nafarroako Foru Komunitateko Administrazioak, Espainiako zein atzerriko beste administrazio publiko batzuek edo beste edozein entitate publiko edo pribatuk edota partikularrek ematen dituzten laguntzekin.\n2. Diru-laguntza jaso duten jardueretarako emandako laguntzen zenbatekoak, bakarrik edo denak baturik, ezin izanen du gainditu, inola ere, diruz lagundutako jardueren kostuaren %100.\nJasotako diru-laguntzek muga hori gainditzen badute, behar den murrizketa izanen dute deialdi honen babesean emandako laguntzek.\n17. oinarria. Emandako diru-laguntzen publizitatea.\nI+G+b Zerbitzuak jendaurrean jarriko ditu emandako diru-laguntzak Ogasuneko eta Administrazio Publikoetako Ministerioaren Diru-laguntzen Datu Base Nazionalaren bitartez (http://www.pap.minhafp.gob.es/bdnstrans/GE/eu/index), honako hauek adierazita: deialdia, laguntza zein aurrekontu kredituri egotzi zaion, onuradunak eta emandako diru kopurua.\n18. oinarria. Oinarri arautzaileen aurkako errekurtsoa.\nOinarri arautzaile hauen aurka gora jotzeko errekurtsoa jar dezakete interesdunek, Garapen Ekonomikorako kontseilariari zuzendua, argitaratu eta biharamunetik hilabeteko epean.\nZentroen errendimendu mailaren adierazleak (7. oinarria)\nI+Gko langileria, guztira (Lanaldi Osoaren Baliokidetasuna)\nI+Gko emakumezko langileak (Lanaldi Osoaren Baliokidetasuna)\nI+Gko doktoreak (Lanaldi Osoaren Baliokidetasuna)\nGoi mailako titulua duten langileak (Lanaldi Osoaren Baliokidetasuna)\nEnpresa-ehunari transferitutako I+Gko langileak (Lanaldi Osoaren Baliokidetasuna)\nIndexatutako aldizkarietako argitalpenak\nLehenengo kuartileko aldizkari zientifikoak\nEuropar Batasunak Europako proiektuengatik azken urtean emandako diru-sarrerak\nAzken urtean proiektuburu gisa egindako Europako proiektuak\nAzken urtean indarrean egondako Europako proiektuak\nAzken urtean eskatutako patenteak\nAzken urtean lortutako patenteak\nAzken urtean lizentziatutako patenteak\nOinarri teknologikoa duten enpresa berritzaileak (OTEB), azken urtean eratuak\nAzken urtean eratu diren OTEBen fakturazioa\nAzken urtean eratu diren OTEBek sortutako enplegua\nEnpresetarako I+D kontratatzearen diru-sarrerak\nTaularen adierazleak behar bezala interpretatzeko, definizio eta/edo argibide hauek eransten dira:\nLOB: lanaldi osoaren baliokidetasuna.\nI+Gko langileria, guztira (LOB): entitatean I+Gko jarduerari lotutako langileria, lanaldi osoaren baliokidetasunean neurtua, zientzien eta teknologiaren esparruan. Entitatearekin lan harreman mugagabea duten langileak hartuko dira kontuan soilik.\nI+Gko emakumezko langileak (LOB): entitatean I+Gko jarduerari lotutako emakumeak, lanaldi osoaren baliokidetasunean neurtua, zientzien eta teknologiaren esparruan. Entitatearekin lan harreman mugagabea duten emakumeak baizik ez dira hartuko.\nI+Gko doktoreak (LOB): entitatean I+Gko jarduerari lotutako doktoreak, lanaldi osoaren baliokidetasunean neurtuak, zientzien eta teknologiaren esparruan. Entitatearekin lan harreman mugagabea duten langileak hartuko dira kontuan soilik.\nGoi mailako titulua duten langileak (LOB): entitatean I+Gko jarduerari lotutako langileak, goi mailako titulua dutenak baina ez doktore kategoria, lanaldi osoaren baliokidetasunean neurtuak, zientzien eta teknologiaren esparruan. Entitatearekin lan harreman mugagabea duten langileak hartuko dira kontuan soilik.\nEnpresa-ehunari transferitutako I+Gko langileak (LOB): entitatean I+Gko jarduerari lotutako langileria, lanaldi osoaren baliokidetasunean neurtua, zientzien eta teknologiaren esparruan, enpresa-ehunari transferitu zaiona. Transferentziatzat hartuko da baldin eta, entitatean baja ematen denetik, urte bateko epean alta hartzen badu enpresan. Enpresetan egindako egonaldi etengabeak ere hartuko dira kontuan, betiere 3 hilabetetik gorakoak badira.\nIndexatutako aldizkarietako argitalpenak: indexatutako argitalpen zientifikoak, entitatearen I+Gko langileek eginak, zientzien eta teknologiaren esparruan. Argitaratutako artikuluak eta biltzarretako aktak sartzen dira.\nQ1 argitalpen zientifikoak: indexatutako argitalpen zientifikoak, lehenengo kuartilean argitaratuak (Q1), entitatearen I+Gko langileek eginak, zientzien eta teknologiaren esparruan.\nEskatutako, emandako eta lizentziatutako patenteak: nazioko edo nazioarteko edozein erregistro-bulegotan aurkeztutako patente familiak sartzen dira.\nAzken urtean eratutako OTEBen fakturazioa: entitateak azken urtean eratutako OTEBek izan duten fakturazioa. Bezero-enpresek eratzen dituzten OTEBen fakturazioa eta garatzen dituzten negozio-linea, produktu eta prozesu berrien fakturazioa ere hartuko dira kontuan, entitatearekin egindako I+G proiektuen zuzeneko emaitzak direnean.\nAzken urtean eratu diren OTEBek sortutako enplegua: azken urtean entitateak eratutako OTEB guztiek sortu dituzten enplegatu berriak, lanaldi osoaren baliokidetasunean neurtuak. Bezero-enpresek eratzen dituzten OTEBek sortutako enplegatu berriak eta garatzen dituzten negozio-linea, produktu eta prozesu berriek sortutakoak ere hartuko dira kontuan, entitatearekin egindako I+G proiektuen zuzeneko emaitzak direnean. (OTEBetan enplegu berria sortzeak ez dakar berarekin gehikuntza absolutua sortutako enpleguen kopuruan).\nProiektuak ebaluatzeko irizpideak (7. oinarria)\na) Proiektuaren irismen teknologikoa\nb) Proiektuaren berritasun maila eta eragina\nc) Aurrekontuaren justifikazioa\nd) Aurkeztutako memoriaren kalitatea eta aurrekontua\ne) Ikerketa taldeko doktoreen portzentajea\nf) Emakumeen portzentajea ikerketa taldean\ng) Proiektuaren lehentasuna zentroaren plan estrategikoan\nh) Elkarlanerako proiektua\nj) Proiektu bultzatzailea indarrean (2018an)\na) Proiektuaren irismen teknologikoa, gai hauei dagokienez:\n–Proposatutako helburuak lortzeak dakartzan zailtasun edo erronka teknologikoa eta zailtasun teknikoa.\n–Egungo konponbideen gabeziak eta proposatutako konponbidearen balorazio teknologikoa, beste batzuen aldean.\n–Ebatzi beharreko problema eta merkatu aukerak.\nb) Proiektuaren berritasun maila eta eragina. Alderdi hauek baloratuko dira:\n–Berritasuna nazioartean, Espainian edo eskualdean.\n–Berritasun maila sektorean eta lehiakideekin alderatuta.\n–Proiektuaren emaitzaren merkatu potentziala, itzulkina.\nc) Proposamena gauzatzeko aurrekontuaren justifikazioa giza baliabideei eta baliabide materialei dagokienez, dedikazioaren eta kostuaren ikuspegitik.\nGastuaren beharra eta proiektuko partiden zenbatespena justifikatu beharko dira. Egotzitako gastu bakoitza deskribatu beharko da eta haien zerikusia proiektuaren jarduerekin; langileen zeregin teknikoak; kostuaren banaketa eta materialen kopurua; kanpoko lankideen parte-hartzea.\nd) Aurkeztutako memoriaren kalitatea, arlo hauei dagokienez:\n–Argitasuna, helburuen deskripzioa eta metodologia (haiek lortzeko planifikatzen diren ekintzak).\n–Zereginen definizioa, kronograma, esleitzen diren baliabideak.\ne) Doktoreek ikertzaile taldean duten parte-hartzea baloratzeko, proiektuko ordu guztiekin alderatuta, doktoreek sartutako orduen portzentajea hartuko da kontuan.\nf) Emakumezkoek ikertzaile taldean duten parte-hartzea baloratzeko, proiektuko ordu guztiekin alderatuta, emakumezko parte-hartzaileek sartutako orduen portzentajea hartuko da kontuan.\ng) Zentroak bere plan estrategikoari jarraituz ezarritako lehentasunaren arabera puntuatuko dira proiektuak.\nh) Elkarlanerako proiektua.\ni) Proiektu bultzatzailea indarrean (2018an).\na), b) edo c) ataletan gutxieneko puntuazioa lortzen ez duen proiektua ez da beste ataletan baloratuko, eta eskaera baztertu egingo da.\nBerdinketa kasuetan, a) atalean lortutako puntuazioa hartuko da kontuan. Berdinketak jarraituz gero, b), c) eta d) ataletan lortutakoa hartuko da kontuan, eta horrela, hurrenez hurren, berdinketa desegin arte.\nDiru-laguntzak justifikatzeko kontu ekonomikoaren auditoretza-txostena: auditoretzak egin beharreko analisia eta egiaztapenak\nEranskin honetan auditoretza-txosten bat eman ahal izateko egin behar diren egiaztapenak ezartzen dira. Txosten horren helburua da laguntzen kudeaketa-organoari aurkezten diren justifikazioak egiaztatzeko lanetan laguntzea, eta, horretarako, entitate onuradunak arau aplikagarriak edo diru-laguntza jasotzeko baldintzak ez dituela bete ondorioztatzeko egintzak edo salbuespenak jaso beharko dira bertan.\nAuditoria egiten duen pertsonak, txostena egitean, laguntza emateko ebazpenean ezartzen den aurrekontu finantzagarria hartu beharko du kontuan, baita proiektu bakoitzarentzat eskatutako eta onartutako aldaketak ere, horrelakorik badago. Gastu-partida bakoitzean honako hau aztertu eta egiaztatu beharko du:\n1. Proiektura bideratutako aktiboen amortizazioa.\na) Laguntza emateko ebazpenean agertzen den aurrekontu finantzagarrian kontzeptu hori jaso ote den.\nb) Egiaztatu beharko du amortizaziorako urteko kuota, amortizazioaren hasierako data eta, orobat, tresneria eskuratzeko zenbateko guztiak entitatearen kontabilitate-erregistroetan adierazitakoak direla.\nc) Egiaztatu beharko du onuradunak ez duela inolako diru-laguntza, laguntza, sarrera edo baliabiderik jaso amortizatzen ari diren tresnak eskuratzeko. Entitateko ahaldunaren sinaduraren bidez ziurtatuko da hori.\nd) Egiaztatu beharko du deialdiaren 4.1.c oinarrian jasotako zehaztapenak betetzen direla.\n2. Bertako langileen gastuak.\nb) Langileak Gizarte Segurantzako langileen izenen zerrendan eta PFEZaren atxikipenei buruzko ziurtagirian agertzen diren.\nc) Ordu egotziak dituzten pertsonei urtean ordaindutako ordainsariak egiaztatu beharko ditu. Horretarako, proiektuaren exekuzioaldiari dagozkion nominak edo atxikipenen ziurtagiria aztertuko da.\nd) Onuradun bakoitzari egozten ahal zaion Gizarte Segurantzaren kostua egiaztatu beharko du, eta, horretarako, Langileen izenen zerrendaren ereduetan, SLD-Kalkuluen Kontsulta Zerbitzuan eta kotizaziorako datuen txostenean (Idc delakoan) agertzen diren kotizazioak konparatuko ditu.\ne) Proiektuari esleitutako langileek hilabetean egindako orduak justifikatzeko euskarriak egiaztatuko ditu.\nf) Nominetan agertzen diren datek bat etorri beharko dute laguntza emateko ebazpenean proiektua gauzatzeko agertzen den egutegiarekin.\ng) Orduaren kostua metodo hau erabiliz atera da:\nOrduaren kostua ateratzeko eragiketa hau eginen da: langile bakoitzak jasotako ordainsaria gehi Gizarte Segurantzaren urteko kostua, eta hortik ateratzen dena zati hitzarmenaren arabera egin beharreko orduen kopurua. Langileren bat ez badago urte osoan kontratatua behar den ponderazioa eginen da.\nOrduaren kostua =\nSoldata gordina + G.S.aren kostua\nbukaera data - hasiera data\n3. Bakar-bakarrik proiektuarentzat den material suntsigarrian egindako gastuak.\nb) Egiaztatu beharko du fakturetan agertzen diren datak eta ordainketen egiaztagiriak bat etortzen direla laguntza emateko ebazpenean proiektua gauzatzeko agertzen den egutegiarekin.\n4. Kanpoko kolaborazioak.\nc) Aholkularitzako edo laguntza teknikoko enpresek egindako zerbitzu-emateetan gastua 12.000 eurotik gorakoa bada, egiaztatu beharko du hornitzailea efizientzia eta ekonomia irizpideei jarraikiz hautatu dela. Horretarako, egiaztatu beharko du gutxienez hiru eskaintza aurkeztu direla eta egindako hautaketa justifikatuta dagoela. Edo bestela, betebehar hori ez aplikatzeko aintzat hartutako arrazoiak justifikatu beharko dira.\nd) Egiaztatuko du, orobat, diruz lagundutako jarduera hirugarrenekin azpikontratatzeko aplikatu beharreko baldintzak bete direla, deialdiaren 9. oinarrian ezarritakoari jarraikiz.\n5. Zeharkako gastu orokorrak.\na) Proiektuko gastuak izanik ere, bere izaeragatik, proiektuari zuzenean egotzi ezin zaizkion gastuak dira, banaka-banaka zehazterik ez dagoelako.\nb) Zuzenbide publikoko entitateen kasuan, kontabilitate publikoaren aurrekontuetako artikulu, kontzeptu eta azpikontzeptuak erabiliko dira, 62, 64 eta 68 taldeko kontuetakoen baliokide direnak. Halakoetan, baliokidetasun hori adierazi beharko da.\nc) Kalkulua: proportzionalki kalkulatuko dira, kontuan izanik entitate onuraduneko langileen guztirako orduetatik zenbat ordu egotzi zaizkion proiektuari. Honela jokatuko da:\ni.–62, 64 eta 68 kontuetako kontzeptu hauen batuketa eginen da:\na. 621. Errentamenduak eta kanonak.\nb. 622. Konponketak eta kontserbazioa.\nc. 624. Garraioak (salbu eta salmentetarako garraioak).\nd. 628. Hornidurak.\ne. 629. Bestelako zerbitzuak (langileen garraio gastuak, proiektuari lotutako langileen bidaia-gastuak eta bulegoko gastuak baizik ez dira onartuko).\nf. 640. Soldatak eta lansariak.\ng. 642. Gizarte Segurantza.\nh. 649. Beste gastu sozial batzuk.\ni. 6811. Eraikuntzen amortizazioa (zenbateko garbia, kapitaleko diru-laguntzak kenduta).\nj. 6815. Instalazio orokorren amortizazioa (zenbateko garbia, kapitaleko diru-laguntzak kenduta).\nk. 6816. Altzarien amortizazioa (zenbateko garbia, kapitaleko diru-laguntzak kenduta).\nl. 6817. Ekipo informatikoen amortizazioa (zenbateko garbia, kapitaleko diru-laguntzak kenduta).\nAurrekontu finantzagarriko partida baten bidez zuzeneko finantzaketa duten gastuei dagozkien saldoak ez dira kontatuko.\nGainera, azpikontuetako balioek bat etorri beharko dute urteko justifikazio ekonomikoa aurkezten denean itxitako azken ekitaldiko Irabazi eta Galeren Kontuaren ‘Entitatearen guztizko gastuak’ atalean agertzen diren balioekin.\nii.–Hortik ateratzen den batura honako zatiketa hau eginda ateratzen den koefizientearekin biderkatuko da:\nProiekturako onartzen diren orduen kopurua (langileen gastuen egiaztapenaren arabera)\nEntitatearen jardueraren guztirako orduen kopurua (batez besteko plantilla × urteko lanaldia)\n6. Balio erantsiaren gaineko zerga ez da gastu diruz lagungarritzat hartuko, salbu eta zerga hori azkeneko xedeko entitateak jasaten badu benetan eta behin betiko, berreskuratzeko edo konpentsatzeko modurik gabe, eta hori behar bezala frogatzerik baldin badago behar den dokumentazio ofiziala aurkeztuz:\na) Zerga-salbuespena erabatekoa bada, zergaz salbuesteko eskumena duen Administrazioak luzatutako ziurtagiria aurkeztu beharko da. Ondorio horretarako, gogoan izan behar da ez direla baliozkoak izanen laguntzaren onuradun ateratzen diren entitateen arduradunen aitorpenak (jasandako BEZa ez dutela jasanarazten adieraztekoak).\nb) Hainbanaketa eginez gero, honako hauek aurkeztuko dira:\ni.–Hainbanaketa orokorra baldin bada: zergaz salbuesteko eskumena duen Administrazioak luzatutako ziurtagiria eta BEZaren urteko aitorpenen kopiak, proiektuaren exekuzioaldiari dagozkionak, indarrean dauen aitorpen ereduen araberakoak.\nii.–Hainbanaketa berezia bada: zergaz salbuesteko eskumena duen Administrazioak luzatutako ziurtagiria eta proiektuari lotutako fakturen zerrenda, baita BEZaren liburuaren kopia ere, non fakturak jasoko diren.\n7. Egindako jardueraren finantzaketari buruzko aitorpena lortu beharko da, honako hauek zehaztuta: proiektuetan egin beharreko jarduerak finantzatzeko, edonolako administrazio edo entitate publiko edo pribatuetatik (Espainiakoak, Europar Batasunekoak edo nazioartekoak) jasotako diru-laguntzak, laguntzak, sarrerak edo baliabideak.\n8. Egiaztatu beharko da aitortutako zenbatekoak entitatearen kontabilitate-erregistroetan (aparteko kontabilitate batean) jasotakoak bezalakoak direla, proiektu bakoitzarentzat behar den kodea adierazita.\n9. 4.2.c oinarrian ezarritako baldintzak betetzen direla egiaztatu beharko da.\n10. Auditoriaren azkeneko emaitzan honako hauek agertu beharko dira:\na) Onuradunak egotzitako zenbatekoa (aurrekontu finantzagarria bezalakoa, handiagoa edo txikiagoa izaten ahal da).\nb) Onuradunak egozten duenetik balidatzen den zenbatekoa.\nc) Onuradunak egotzitako zenbatekoaren eta behar bezala justifikatutakoaren arteko aldea.\nd) Desbideraketaren bat baldin badago proiektuarentzat hasiera batean onartutako zenbatekoarekin edo, aldaketaren bat eskatuz gero, onartzen den gastu berriarekin alderatuta, desbideraketa horien arrazoiak azaldu beharko dira.\ne) Iruzkinen/Oharren eremuan, onartu ez diren gastu guztien zergatiak azalduko dira.\nf) Proiektu bakoitzari egotzitako gastu eta ordainketa guztiek 5. oinarrian ezarritakoa betetzen dutela egiaztatu beharko da, onartzen ahal diren gastuen aldiari dagokionez.\ng) 60.000 eurotik gorako diru-laguntza jasotzen duten proiektuetan, inbertsioen egiaztapen materiala eginen da, 12.3 oinarrian ezarritakoarekin bat.\nh) Kontabilitate bat badagoela egiaztatzea, zeinak aukera ematen baitu jarduera ekonomikoak eta ez-ekonomikoak bereizteko, baita haietako bakoitzaren kostuak eta finantzaketa ere, 13.1.d oinarriak esaten duen bezala.\ni) Gastuak diruz laguntzen diren jarduera ez ekonomikoei eta proiektuari atxikiriko kostu zeharkakoei dagozkielako egiaztapena.\n11. Laguntza emateko ebazpenean, edo aldaketaren baten ondorioz, onartutako guztia islatu egin beharko da auditoretza-txostenean. Hau da, aurrekontu finantzagarriaren partida bakoitza xehatzen duen taula bat bildu beharko da, eta, partida bakoitzaren barruan, onartu den kontzeptu bakoitza, baita hori guztia jasotzen duen azken taula bat ere.\nFinantzatzeko modukotzat hartzen den gastu-kontzeptu bakoitzerako, honako hauek ezarri beharko dira:\na) Aurrekontu finantzagarria da diruz lagungarritzat hartzen ahal den gastua. Horren gainean kalkulatzen da proiektu bati ematen zaion laguntzaren ehunekoa; deialdi honen kasuan %100.\nb) Proiektuari egotzitako gastuak (onuradunak proiektua gauzatzeko gastatu duen zenbatekoa, berak adierazitakoaren arabera).\nc) Gastu justifikatuak: aurrekontu finantzagarrian agertzen direnak bezalakoak izan daitezke, handiagoak edo txikiagoak (baliteke proiektuari egotzitako gastu batzuk bat ez etortzea proiektu finantzagarrian agertzen diren kontzeptuekin, edo desbideraketak izatea onartu den aurrekontuarekin alderatuta).\nd) Ontzat hartzen diren zenbateko justifikatuak: laguntzaren %100 ontzat emateko, gutxienez, aurrekontu finantzagarrian agertzen den zenbatekoa adinakoak izanen dira (horrelako gastuetan, dena zuzen dagoela ondorioztatu da: kontzeptu finantzagarriak, fakturak, ordainketa-agiriak, langile gastuak, etab.).\ne) Kontzepturen batean ontzat hartu ez den kopururen bat badago, iruzkinetan jasoko da, horretarako arrazoia azalduta.\nIragarkiaren kodea: F1814091


Interneten, inork ez daki zakur bat zarela - Wikipedia, entziklopedia askea.\nInterneten, inork ez daki zakur bat zarela\nZakur bat ordenagailu baten aurrean.\nInterneten, inork ez daki zakur bat zarela (Ingelesez: «On the Internet, nobody knows you're a dog») Interneten ematen den anonimotasunari buruzko esaera eta memea da. Esaeraren jatorria The New Yorker egunkarian, 1993ko uztailaren 5ean, Peter Steinerk argitaratutako karikatura batean dago.\nEsaldi ezagun horren jatorria karikatura batean oinarrituta dago. Horretan bi zakur agertzen ziren, bata lurrean eserita, bestea aulki batean eserita eta ordenagailu baten aurrean. Bi zakurrak haien artean begira daude eta ematen du komunikatzen ari direla. Esaldia marrazkiaren azpian agertzen da. Marrazkia zuribeltzean dago egina.\n2011 arte karikatura hau The New Yorker egunkarian gehien errepikatu zena izan zen. Steinerrek horri esker US$50,000 irabazi zituen.\nNahiko zuzena da. Marrazki horrek Interneten inork ez gaituela ezagutzen esan nahi du. Sarearen beste aldean idazten dagoena zakur bat izan daiteke baina guk ezin dugu hori jakin.\n(Ingelesez):Karikatura The Cartoon Bank webgunean.


Adimen Artifizialak ikaskuntzan, irakaskuntzan eta hezkuntzan duen eragina. – Sherpa.ai Blog\nAdimen Artifizialak ikaskuntzan, irakaskuntzan eta hezkuntzan duen eragina.\nAdimen Artifiziala eta hezkuntzaren eraldaketa izeneko aurreko artikulu batean, Adimen Artifiziala hezkuntzaren eraldaketarako funtsezko palanka teknologikoetako bat dela baieztatzen dugu. Artikulu horretan gure irakasle kideei ohartarazi nahi diegu gaurko aukera honi (covid-19) probetxu atera behar zaiola irakaskuntza-metodoak berriz diseinatzeko.\nOraingo honetan, ikuspegi zabalago bati heldu nahi diogu, Adimen Artifizialak ikaskuntzan, irakaskuntzan eta hezkuntzan duen eraginari buruz gogoeta egitera gonbidatzeko. Ikuspegi horretan onartu behar dugu aldaketak gizabanakotik, familiatik, eskola eta unibertsitateetatik eta politika publikoetatik etorri behar direla.\nJarraian, hausnarketa honetan gida gaitzaketen hiru galdera zerrendatuko ditugu:\nEtorkizun hurbilean, zein lanbide, lanpostu eta/edo zeregin izan litezke alferrikakoak edo zaharkituak?\nArriskuan dauden lanbideen, lanpostuen eta/edo zereginen zerrenda luzea da. Baina garrantzitsuena Adimen Artifizialak kasu bakoitzean nola eragingo duen ulertzea da. Adibidez, Adimen Artifiziala askoz hobea den trebetasun batzuekin osatuko gaitu (langile areagotua eta elkarlaneko adimena).\nMedikuntzan Adimen Artifizialak medikuen osagarria izango dela espero da, iraganeko kasuen milioika datu aztertzean, diagnostiko jakin baterako tratamendu eraginkorrenak aurkitzeko. Sherpak diagnostikoak eta tratamenduak hobetzen ditu pazienteen datu seguruak eta pribatuak erabiliz.\nGarrantzitsuena Adimen Artifizialak kasu bakoitzean nola eragingo duen ulertzea da.\nBeste kasu batzuetan, Adimen Artifizialak gizakia zeregin batzuetan ordezka dezake. Garraioaren alorrean, gidari asko gidaririk gabeko ibilgailuengatik ordezkatzea espero da, eta autoa gidatu eta erabiltzaileekin harremanetan jartzen diren laguntzaile birtualak izatea.\nZeintzuk dira Adimen Artifiziala nagusi den mundu honetan funtsezkoak diren trebetasunak?\nAdimen Artifiziala nagusi den mundu honetan funtsezkoak diren trebetasunei dagokienez, zerrenda oso zabala ere lor dezakegu. Horietako hirurekin hasiko gara: sormena, makinekiko harremana eta gizakiekiko enpatia.\nZeregin asko automatizatuak izango diren mundu honetan, sormenerako eta berrikuntzarako denbora gehiago izango dugu. Izan ere, teknologiaren bidez arazoak konpontzeko irtenbide eta ideia berriak bilatzea etengabeko ariketa izango da berrikuntza-enpresetan eta -ekosistemetan. Arazo horien konponbidean, gizakiaren eta makinaren arteko elkarrekintza, ekuazioaren atal garrantzitsua izango da.\nJakingo al dugu soluzioak makinetan konfiguratzen, erakusten eta etengabe egokitzen? Azkenik, badirudi makinek denbora gehiago beharko dutela pertsonekin enpatia izateko; horregatik, lan handia izango dugu bezeroekiko eta/edo erabiltzaileekiko harremanak kudeatzen.\nZein irakasgai berri sartu behar dugu edo zein irakasgai indartu behar dugu hezkuntzaren curriculumean?\nAtal honekin amaitzeko, eta lehen aipatutakoarekin oso bat etorriz, bi irakasgai funtsezkoak dira lehen eta bigarren hezkuntzan: programazioa eta humanitateak. Programazioak soluzio digitalak diseinatzeko eta makinekin elkarreragiteko printzipioak eta jardunbide egokiak ulertzeko aukera emango digu.\nHumanitateek pentsamendu kritikorako, sormenerako eta pertsonekiko komunikaziorako trebetasunak indartuko dizkigute. Mónica Villas gure kideak ere esaten duen bezala: hezkuntza-eredua egokitzea beharrezkoa da, zientzia, teknologia eta humanitateen “heziketa-hibridazioa” kontuan hartuta. Pentsatzeko eta aritzeko trebatuz, ez bakarrik jakiteko.


Interinoak errespetatzeko aldarrikatu dute Bilboko Udaleko langileek | LAB SINDIKATUA\nZerbitzu Publikoak Udal eta Foru Administrazioa Interinoak errespetatzeko aldarrikatu dute Bilboko Udaleko langileek\nInterinoak errespetatzeko aldarrikatu dute Bilboko Udaleko langileek\nEnplegu Publikorako Eskaintzan (EPE) irizpide orokorrak zein deialdi bakoitzaren irizpideak ezartzen direnean, zentzuz eta interinoekiko sentsibilitateaz aritzea eskatu dugu gaur Bilboko Udaleko LAB eta ELA sindikatuok. Hain zuzen ere, mobilizazio bat egin dugu gure aldarriak kaleratzeko.\nBilboko Udaleko LAB eta ELA sindikatuok EPEn negoziazioarekin zerikusirik duen guztiarekin zera hau adierazi nahi dugu:\n–\tDeialdi guztietan orokorki eragina izango duten aspektuetan irizpide globalak aplikatzea galdegiten dugu, deitutako kategoria desberdinen artean diskriminaziorik ez egoteko.\n–\tDeialdi bakoitzaren oinarriak langileon ordezkaritzarekin negoziatzea galdegiten dugu.\n– Deialdien (oposaketak) egutegiak ELA eta LAB sindikatuek Negoziazio Mahaian behin baino gehiagotan aipatutako irizpideak, interinitatearen kopurua, barne promozioak ematen dituen aukerak, azken oposaketaren data, lan poltsen egoera, besteak beste, kontutan hartzea galdegiten dugu.\n– Giza Baliabide sailaren jarrera negoziatzailean aldaketa galdegiten dugu helburu bakarrarekin: enpleguaren egonkortasuna.\n–\tGora behera guzti hauek negoziatzean, oposaketak egin barik pasatu den denbora luzea kontutan hartzea ere galdegiten dugu, langile interinoek inolako errua izan ez dutelako. Egoera hau oposaketak ez egiteko aurreko kudeatzaileek hartu zuten erabakian datza. Honetaz gain, kontutan hartu behar da Espainiar Estatuak, aurten EAJren oniritziarekin, inposatzen dituen birjartze tasak, guztiz ez nahikoak direla Bilboko Udalean daukagun akordioa, gehienez %6aren interinitate tasa, betetzeko.


Ezagutu Gipuzkoa Bus Turistikoarekin / Non-nahi Lo456\nEzagutu Gipuzkoa bus turistikoarekin\nSalneurria 45€ -tik aurrera\nEzagutu Gipuzkoa bus turistikoarekin modu eroso eta errazean.\nDonostiako erdigunetik abiatuta, aurreikusitako ibilbideari hasiera ematen zaio, autobusaren barruan gidari profesionala bat dagoelarik, inguruko erakargarritasun handiko baliabideak dituen ibilbide batez gozatzeko.\nLehen geltokia: Loiolako santutegia. Loiolako Inazioren jaiotetxearen inguruan eraikitako multzo monumental eta erlijioso honen barrualdea bisitatzeko denbora librea, sarrera eta guzti.\nBigarren geltokia: Getaria. Denbora librea herri eder honetaz gozatzeko eta Cristobal Balenciagaren Museoa ezagutzeko, non moda-diseinatzaile honen oroitzapena bizirik mantentzen den, sarrera eta guzti.\nHirugarren geltokia: Zarautz. Aisialdia gune turistiko honetaz gozatzeko eta Santa Maria La Real parrokian dagoen Arte eta Historia Museoa ezagutzeko, sarrera eta guzti.\nAzkenik, Donostiara itzuliko naiz zuzenean.\nHasteko ordua: 10:15 AM\nHasiera-tokia: Errepublika Argentinaren Pasealekua.\nBukaera-tokia: Errepublika Argentinaren Pasealekua.


OGASUNAK HERENTZIAN GOZAMEN ESKUBIDEA JASOTZEN DUENAREN KARGA FISKALA HANDITU DU - Página web de basurtoabogados\nOGASUNAK HERENTZIAN GOZAMEN ESKUBIDEA JASOTZEN DUENAREN KARGA FISKALA HANDITU DU\nOinordeko herentzia likidatzeagatik, kostu bidezko ondare eskualdaketak trukatzeagatik eta oinordekotzetan domeinua finkatzeagatik tributatuko da.\nTributuen Zuzendaritza Nagusiak, Ogasunaren adar legegileak, kontsulta lotesle bat egin du, Auzitegi Gorenaren doktrina jasotzen duena; jaraunspen esleipenen kontzeptua aldatuz, gozamen eskubidearen faktura fiskala igoz jabetza osoko eskubide bihurtzen den kasuetan. Eta Kataluniako kasu baterako egiten du, Kataluniako Kode Zibilak arautua, eta, azkenean, Espainiako herentzia guztietan izango ditu ondorioak. Honek, gozamena duenaren faktura fiskala igotzen du, jabetza osoko ondasunekin gozatuz gero. Kataluniako kasu baterako egiten badu ere, azkenean, Espainiako herentzia guztietan izango ditu ondorioak.\nHala, ezkontideak edo jaraunsleek jabetza osoko ondasunen gozamena trukatzen dutenean, Oinordetzen gaineko Zergaren herentziaren likidazioaz gain, beste bi negozio juridiko ere gertatzen ari dira, eta horiek ere tributatu behar duten bi zergapeko egitate berri dakarte; bat Kostu bidezko Ondare Eskualdaketetan trukatzeagatik, eta bestea Oinordetzengatik, jabaria kontsolidatzeagatik. Horrek herentziaren karga fiskala areagotzen du.\nTributuek epaiaren ondorioei buruzko galdera bati erantzuten diote kontsultan. Kasua 2009. urtean hildako herritar bati buruzkoa da, bere emazteari ondasun guztien gozamen unibertsala eta biziartekoa utzi zion eta oinordekotza unibertsala beren hiru seme- alabei, zati berdinetan, zenbait ondasunen jabetzaren truke aldatu nahi izan zituztenak. "Biziarteko gozamena ondasun jakin batzuen gaineko jabetza oso bihurtzea erabaki zutenean, eta, era berean, beste koherente batzuen jabetza osoa eskuratu zutenean", dio Auzitegi Gorenak, negozio juridiko berri bat sortu zen, "kostu bidezko ondare-eskualdaketengatik tributatu behar izan zuena". "Kasu horretan, zatiketak testamentugileak aurreikusitakoez bestelako ondare-eragiketak ekar ditzake, eta horiek berezko zerga-tratua izan beharko dute".\n"Zerga-fakturaren gehikuntza nabarmena saihesteko modu bakarra da, hemendik aurrera, testamentuetan, testamentugileak gozamen eskubide horiek kommutatzeko aukera aurreikustea”.


Liburutegia | BILAKETA\nLiburutegia bertan diren fondo guztiak entitateko kideei, Mariano Garcia Akademiako ikasleei eta irakasleei, eta, oro har, herritar guztiei eskaintzeaz arduratzen den unitate funtzionala da.\nBilaketa 1976ko irailaren 25 urteaz geroztik, eta denbora honetan zehar, helburu asko izan ditu. Haien artean, oinarrizkoa izan dena: irakurketa sustatzeko, haur, gazte eta helduen artean. Honela, Liburutegi eguneko festak ospatu dute inpaktu zehatz batekin.\nJosé Hierro liburutegi iraunkorra\nEntitatearen egoitzan kokatuta dago (Francisco Yndurain kalea 12, 1.a), eta astelehenetik ostiralera dago zabalik, goiz eta arratdsaldez.\nEgun, 5.000 liburuki inguru ditu honako arlo hauetan: Filosofia, Gizarte Zientziak, Zientzia Hutsak (Zehatzak eta Natur Zientziak), Zientzia Aplikatuak, Medikuntza, Artea, Argazkigintza, Musika, Jolasak, Kirolak, Hizkuntzalaritza, Filologia, Literatura, Literatur Kritika, Geografia, Biografia eta Historia.\nLiburutegi-fondoa gaika, tituluka eta autoreka sailkatuta dago. Sailkatzeko sistema horretaz gain, liburuak ordenagailuaren bitartez ere kontsulta daitezke, liburuak euskarri informatikoan baitaude.\nBilaketa 3 liburutegi mugikorra ditu, liburuak jendeari ondoratzeko helburuarekin. Iniziatiba honekin liburuak kalera ateratzea nahi dute. Liburutegi bat, San Jose Adinekoen egoitzan (Agoitz), bestea Kiroldegian (Agoitz) eta bestea UMAFY Iruñean duen egoitzan.\nGurdi literario honek 400 liburu eraman ahal du, baina bakarriik 60 ikusgai. Honela, lanen gaia alda dezakezu publikoari zuzenduta dagoen arabera.


EH Bildu Amasa-Villabona - EH Bilduk merkataritza txikia suspertzeko talka-plana proposatu du, 10 neurri zehatzekin\nEH Bilduk merkataritza txikia suspertzeko talka-plana proposatu du, 10 neurri zehatzekin\nEH Bilduk ezinbestekotzat jo du berehalako neurriak hartzea, sektorearen egoera larria delako. Proposatu du, besteak beste, jai egunetan irekitzea murriztea, Amazon bezalako enpresei zergak igotzea, denda historikoaren figura sortzea eta Lakuako Merkataritza Sailaren aurrekontua bikoiztea.\nEH Bilduk talka plan baten beharra aldarrikatu du gaur merkataritza txikia suspertzeko, sektore hori funtsezkoa delako euskal ekonomian (140.000 lanpostu inguru eta BPGren %11) eta bere egoera kritikoa delako. Horren haritik, Iker Casanovak gogora ekarri du Bizkaian urtero denden %2 desagertzen dela (300 denda baino gehiago 2018an), Donostialdean 900 inguru itxi direla azken urteotan eta Gasteizen 500 izan dira. Datuek, beraz, argi erakusten dute sektorearen gainbehera, krisia aitzakia gisa erabilita, instituzioek politika neoliberalak sustatu dituztelako superfizie handiei eta merkataritza elektronikoari mesede egiteko. EH Bilduk, ordea, merkataritza txikia defendatu eta babestu beharra azpimarratu du, pisu ekonomiko handia edukitzeaz gain, sektoreak balio erantsia ematen diolako gizarteari, hiriari bizitza, segurtasuna eta bizi kalitatea eman eta sare sozialak indartzen baititu.\nDonostialdeko EH Bilduko hainbat ordezkari, merkataritza bizi eta orekatu baten aldeko kanpainaren berri ematen\nJaurlaritzak orain arte ez dio merkataritza sektoreari behar duen garrantzia eta arreta eskaini, eta bada garaia egoera horri buelta emateko, bai eta merkataritza txikiaren defentsa lehentasuna bihurtzeko ere. Hori horrela, EH Bilduk bere lehenengo 10 neurri aurkeztu ditu merkataritza txikia babesteko eta horren inguruko pleno monografikoa eskatu du jada Legebiltzarrean. Casanovaren esanetan, “Jaurlaritzak iaz aurkeztu zuen Plan Estrategikoak sekulako gabeziak ditu plan hori sektoreko eragileen iritzia eta ekarpenak aintzat hartu gabe diseinatu zuelako; horrek are beharrezkoago egiten du merkataritza txikiak behar duen talka plana Parlamentuan diseinatzea eztabaida monografiko batean”.\nPleno horretan EH Bilduk ondorengo neurriak proposatuko ditu, besteak beste:\n1. Ordutegiak. Ohiko ordutegitik kanpo irekitzen diren dendak minimoetara mugatzea eta jai egunetan ez irekitzea. Atsedenerako eskubidea babestu behar da eta ordutegiak liberalizatzeak merkataritza txikiari kalte egiten dio.\n2. Joan-etorri turistiko handiko zonaldeak desagerraraztea, hain justu kalifikazio horrek jai egunetan irekitzea ahalbidetzen duelako.\n3. Denda tradizional eta denda historikoaren figurak sortzea, ondare kultural edota arkitektoniko bilakatu diren dendak babesteko.\n4. Merkealdietarako epe zehatz eta trinkoak berreskuratzea, merkealdiak ia urte osoan zehar luzatzeak superfizie handiei bakarrik egiten diolako mesede.\n5. Merkataritza elektronikoa. Amazon eta horrelako enpresei zergak igotzea.\n6. Merkataritza elektronikoaren alorrean euskal denden posizioa hobetzeko plana.\n7. Merkataritza gune handiak irekitzea edo daudenak handitzeko legez eragoztea. EH Bilduren lege proposamena, oposizioko beste taldeekin batera aurkeztua, bidean dago jada Legebiltzarrean xede horrekin, onartzearen zain.\n8. Jaurlaritzako Merkataritza Sailaren aurrekontua 2023ra bitartean bikoiztea.\n9. Ikusmer berriro ere martxan jartzea. Organo horretan sektoreko eragileek parte hartzen dute, baina Jaurlaritzak ez du aktibatu, praktikan bertan behera utzita. Ikusmerrek protagonismoa hartu behar du ezinbestean merkataritza arloko politikak diseinatzerakoan.\n10. Merkatarien elkarteei babes eta baliabideak ematea, bai eta sektoreko sindikatuen funtzioa aitortzea ere.


DANA ALIMENA KONTRATUA BERRITU DU – Getxo Rugby\nDANA ALIMENA KONTRATUA BERRITU DU\nDana Alimena estatubatuarrak Getxo Rugby taldearekin jarraitzen du bigarren urtez jarraian hirugarren lerroa indartzeko. Horrela, emakumezkoen taldeak jokalari garrantzitsu baten kontratua berritzea lortu du, bere erasoaren abiaduragatik.\nEstatu Batuetako errugbi talderik zaharrenean jokatu zuen, New York Rugby Clubean, American Rugby Professional Training Centerren hezi zen, eta ondoren Kaliforniako Claremont Colleges unibertsitatean eta Filadelfiako Doylestown Rugby Clubean jokatu zuen. Getxora iritsi aurretik Sevillako Unibertsitatean esperientzia berria bizitzeko aukera izan zuen.\nAurreko denboraldi onaren ostean, hiru laurden amerikarra Getxo Rugby taldean jarraitzea erabaki du, eskutik helduta hazten jarraitzeko. “Iaz ondo jokatu genuen eta berriro Faduran jokatzeko gogoa nuen, badakidalako elkarrekin hazi gaitezkeela. Nire taldekideek bihotz handia dute, eta plazera da haiekin jolastea. Nola Aitor entrenatzaileak motibatzen gaituen eta nola planteatzen dituen partidak oso modu adimentsuan asko gustatzen zait“.\nDana Alimenaren helburu pertsonalak “nire jokoa gehiago garatzea, ostikoak joko arloan, eta hain positiboa den talde kultura indartzen laguntzea” dira. Horrek emaitza onak lortzen lagunduko du. Gainera, aurten pizgarri berezia du, ze Getxo Rugby taldeak Lili Riley fitxatzea lortu baitu “AEBetako nire lagunik onena, bigarren mailako eskolatik errugbian elkarrekin jokatzen genuelako. Espero dut denboraldi eder batez gozatu ahal izatea“.\nTags: Aitor EtxebarriaDana Alimena


Urola Kostako HitzaKirola Archives - Urola Kostako Hitza\nGaur-gaurkoz, hamazortzi bikotek eman dute izena Errezilgo IV. Kros Mistoan\nSan Martin jaiei segida emanez, igandean festa eguna izango dute Errezilen. Izan ere, Kros Mistoaren laugarren edizioa jokatuko dute 11:30ean Goiko plazatik hasita. Gaur-gaurkoz, hamazortzi bikotek eman dute izena bost kilometroko probarako, baina oraindik ere eman...\nEneritz Arrietak Bizkaia Pilota Txapelketako finala jokatuko du zapatuan\nNork: Azkoitiko Hitza\t- Aza 15, 2018\nEneritz Arrieta pilotari azkoitiarrak Bizkaia Pilota Txapelketako finalerako txartela lortu zuen joan zen ostiralean, Leire Etxaniz etxebarriarrarekin batera. Arrizabalaga eta Olatz Ruiz de Larramendiren aurka neurtu zituzten indarrak, eta 17 eta 22 nagusitu ziren Arrieta eta...\nLagun Onak MBk bilera deitu du 2019rako Ardoaren eta Arrainaren ibilbidea antolatzeko\nNork: Urola Kostako Hitza\t- Aza 14, 2018\nAzpeitiko Lagun Onak Mendi Bazkunako zuzendaritzak elkarteko bazkideei eta ibilaldietan parte hartu ohi duten lagunei laguntza eskatu die, 2019. urtean gauzatu nahi duen egitasmo nagusirako. Azken bi urteetan Azpeitia-Hazparne eta Azpeitia-Bilbo egitasmoak osatu ondoren, datorren urtean...\nIon Larrañaga da Getariako arraun talde nagusiaren entrenatzailea\nIon Larrañaga getariarra izango da Getariako Arraun Elkarteko traineruko entrenatzaile berria. Hala jakinarazi zuen arraun elkarteak astelehen arratsaldean. Harrobiko gizona da Larrañaga. Umetan hasi zen arraunean Getarian, etaondoren beste hainbat taldetan ibili da. Zumaian hamar urtez...\nUrra: “Oso zaila neukan txapela irabaztea, ez nuen espero”\nNork: Amaia Urbieta Arruti\t- Aza 13, 2018\nFaborito nagusia Aimar Irigoien zen, baina zure izena ere bazebilen zenbait ahotan. Hala da, bai. Dena den, banekien oso lan zaila izango nuela. Ez nuen uste halakorik egiteko gai izango nintzenik. Irigoienek ezarritako marka gainditu nuen...\nJon Larrañaga izango da Getariako arrauneko talde nagusiaren entrenatzaile berria\nBihar, asteazkena (azaroak 14) hasiko da Getariako Arraun Elkarteko gizonezkoen traineru nagusia entrenatzen. Getariako gizonezko traineru nagusia KAE 1 ligako taldea da. Gidari berria izango du traineruak: Jon Larrañaga getariarra. Getarian, Orion, Zumaian, Hondarribian eta Kaikun...\nNork: Zestoako Hitza\t- Aza 12, 2018\nUrra txapeldun, Harri Txikien Euskadiko Txapelketan\nNork: zarauzkohitza.eus Aktualitatea.\t- Aza 12, 2018\nLaukizen jokatu zuten atzo Harri Txikien Euskadiko Txapelketa. Aimar Irigoien errezildarrak irabazi du txapelketa azken bederatzi urteetan, baina ezin izan zuen atzo hamargarren txapela lortu, Mikel Lopetegi Urra zarauztarra gailendu baitzen. Lau harri ezberdin altxatu behar...\nPartida garrantzitsua irabazi du Babyauto Zarautzek etxean\nLarunbatean neurtu zituzten indarrak Babyauto Zarautzek eta VRA-k, eta etxekoek garaipen garrantzitsua eskuratu zuten Astin. Azken partidak galduta, konfiantza berreskuratu beharrean ziren zarauztarrak, eta lortu zuten, 30-19 irabazita Valladolid aldetik etorritakoei. Garaipenari esker, 7. postuan da...\nIzena eman daiteke Azkoitiko XXIII. San Andres Sarirako\nAzkoitiko Anaitasuna Kakute xake taldeak antolatuta, XXIII. San Andres Saria jokatuko dute abenduaren 2an, eta izen-emate epea zabalik da dagoeneko. Jose Luis Fernandez Anaitasuna Kakuteko lehendakariak eta Angel Martin udaleko Kirol zinegotziak joan den ostiralean aurkeztu...\n1 2 3 … 709 Hurrengoa »


Hitzaldi-zikloa aurkeztu du Araba Bizirik!-ek – Hala Bedi\n> Hitzaldi-zikloa aurkeztu du Araba Bizirik!-ek\nGaur, irailak 24 hasiko da zikloa eta urriaren 23an amaitu, manifestazioa deitua duten egunean. Arabako hainbat herritan izango dira hitzaldiak.\nAraba Bizirik! plataformak hitzaldi-zikloa abiatuko du gaur, irailak 24, eta urriaren 23an amaituko da. Izan ere, Arabako lurra defendatzeko manifestazioa deitu dute egun horretarako, eta deialdiari begira egiten ari diren aurrelanketaren baitan kokatu dute zikloa.\nHitzaldi horiek “bizitza eta gure lurraldea mehatxatzen duten makroproiektuen aurrean” planteatzen dituzten arrazoiak azaltzeko beta izango dira, eta baita “alternatibak eztabaidatzeko topagune” ere.\nGaur izango da lehen hitzaldia, Aguraineko gaztetxean, Aroztegia gelditzeko borrokaren ingurukoa. Beste sei hitzaldi izango dira urrian zehar Araban. Azkena urriaren 23an izango da Gasteizko gaztetxean, mobilizazioa deitu duten egunean.\n← Arkaitz (Errepresioaren aurkako jardunaldiak): “Hutsune bat ikusi genuen errepresioaren aurka eta amnistiaren aldeko borrokan”\nErnaiko kide batek Gasteizko Epaitegian deklaratu du, maiatzaren 7ko mobilizazioen harira →


Asparrenak 2018ko aurrekontuak onartu ditu | El Correo\nZurekinAsparrenak 2018ko aurrekontuak onartu ditu\nAsparrenak 2018ko aurrekontuak onartu ditu\nSERGIO EGUÍA Miércoles, 13 diciembre 2017, 23:19\nAsparreneko Udaleko osoko bilkurak onartu ditu 2018ko aurrekontua eta datozen egunetan jendaurrean jarri eta argitaratuko da Arabako Lurralde Historikoko Aldizkari Ofizialean. Onartutako aurrekontu proiektuak herritarrek, oposizioko talde politikoek eta Kontzejuek egindako proposamen gehienak jasotzen ditu bere baitan.\nAurrekontuetan jasotako partida adierazgarrienen artean Futbol zelai berrirako 247.103,86€, Santsaerreka kalearen urbanizazio obrekin hasteko 126.000€, eskola publikoaren berritze lanak egiteko 25.000€ edota hondakinen tratamenduan konposta bultzatzeko 15.391,61€ak aurkitzen ditugu.\nAurrekontu proiektuarekin batera 538.594,51 euroko inbertsio plan bat ere aurkeztu du Udal Gobernuak. Txelo Auzmendi Alkateak adierazi duenez, “bertan jasotzen diren inbertsioen artean, udalerriarentzat estrategikoak diren Biomasarako ezpala biltegia egiteko (247.594,54€), parte hartze prozesu baten bitartez Araiako espazio ireki bat estaltzeko proiektua (35.000€), Araiako polikiroldegi zaharra berritzeko proiektua (35.000€) eta Udalerriko Kontzejuei efizientzia energetikoan inbertsioak egiteko dirulaguntza (20.000€) besteak beste”.\nEH Bilduren gobernu taldeak aurkeztutako 2018. urterako 2.976.322,60 euro jasotzen dituen aurrekontuen hasierako onarpena gauzatu da Asparrena Bidean” eta Candidatura Independiente de Asparrena udal talde independenteen babesarekin.\nBisitarien % 22ko hazkundearekin itxi du zubia Gasteizko Turismo Bulegoak 4 milioi euroko dirulaguntza banda zabala hedatzeko lurralde guztira


Ostirala, 2022(e)ko urtarrila(r)en 21-(e)an 12:07etan\tBerriak\nChelsea Cain eta Kate Niemczyk\nAstiberri, 2019 eta 2021\nIzenburua bera da iradokitzailea: euskaraz ‘gizon-jaleak’ gisa itzuli genezake denek ulertzeko moduan. Istorio hau hilerokoa ardatz duen komiki berritzaile bati buruzkoa da. Emakume zein gazteak hilerokoarekin batera gizon-jale bihurtzen baitira. Eta egoera honi aurre egin asmoz gobernuak iturriko ur edangarriaren bidez zabalduko du egoera honi aurre egiteko modua.\nNeska gazte taldea izango da protagonista, beraietako bat batez ere. Egoera honi aurre hartu nahian, iturriko ura edateari utziko dio gizarteak, eta patriarkatuak jarritako legeei muzin eginez.\n‘Man-eaters’ 3 liburukiz osatutako seriea da. Gaia berez berritzailea da komikigintzan, baina baita egileek gaia lantzeko erabiltzen dituzten teknikak ere. Komiki hau binetetan, anuntzio zein publizitate berezia txertatuz, gazteen aldizkari ohikoen forma sartuz eta fotonovela estiloa ere erabiliz osatu baitute.\nEgileak, Kate Niemczyk eta Chelsea Cain, Marvel ekoiztetxearentzat lanean ari zirela bururatu zitzaien komiki hau garatzeko ideia. Marvelen lanean ari ziren Visioni buruzko proiektua atzean utzi, “ideien fabrikatik” irten, eta beraien kasa hasi ziren euren proiektu ausart eta berritzaile honetan lanean. Proiektuak arrabotsa sortu zuen argitaratu berritan, eta baita Eisner sarietarako izendapena ere.\nOraingoz Astiberrik lehen bi aleak argitaratu ditu, lehena 2019an eta bigarrena berriz, 2021ean. Komiki serie honek ez du inor mutu utziko. Denetarik dauka: umorea, komiki alternatiboaren kutsua, zientzia fikzioa, distopia, eta feminismoa, bereziki azpimarratzekoa den gaia azken hau.


Lehen BherriLaberako lau lan-eremuak - bherria\nEgun gutxi barru hasiko da Bherriaren lehen herri-laborategia. BherriLab honetan, lankidetza publiko-sozialetik erreparatuta, erabiltzen ez diren ekipamendu publikoen kudeaketa komunitarioari helduko diogu, proposamenak —protokoloak, jarraibideak edo gidak— egite aldera, politika publikoetan sartu ahal izatearren proiektu berriak errazago garatzeko.\nGaia erakargarria da, ahalmenez eta aukerez betea, herri-administrazioentzat nahiz herritarren ekimenentzat. Baina konplexua ere bada, tartean tentsioak eta ñabardurak, gutxi (aurre)definitutako esparru erregulatzaileak, gurutzatutako helburuak, borondate desorekatuak eta esperientzia oso ezberdinak baitaude. Definitu gabe egoteak eztabaida abstraktuegia egiteko arrisku handia du, proposamen zehatz gutxirekin amaituko duena.\nBeraz, eztabaidaren zabaltasuna saihesteko, laborategia espezifikoki lau lan-ardatzetan oinarrituko da. Ez dira eremu iragazgaitzak, zuzenean elkarrekin lotuta daude-eta. Eta lauak funtsezkoak dira administrazio publikoaren eta herritarren artean lankidetza indartzen joateko, kudeaketa komunitarioko espazioak bultzatzearren. Jarraian errepasatuko ditugu, eta haien inguruko tentsioak eta ahalmenak ere nabarmenduko ditugu.\n1) Esparru juridikoa\nEremu honen helburua da kudeaketa komunitarioko prozesuak erregulatzen dituen esparrua definitzea: pertsonalitate juridikoak, lehia librea, lagapen-hitzarmenen iraupena, espazioak erabiltzeko jarraibideak, e.a. Beharrezkoa da, adibidez, hitzen glosarioa egitea, erraz ulertzeko modukoa, prozesu horietan esku hartzen duten pertsona guztientzat. Aldi berean, esparru honetan beste gai batzuk agertzen dira:\nEsparru juridiko beraren gainean interpretazio ugari daudenez, desoreka handiko egoerak sortzen dira. Kasu batzuetan, toki ordenantzak esparru-legeak baino murriztaileagoak dira.\nBada espazio horien lagapenaren subjektu izateko figura juridiko aproposik? Prozesua abian jarri aurretik defini daiteke?\nZer gertatzen da kudeaketa komunitarioaren kohesiorako eta gizarteratzeko ahalmenarekin, herritar agenteak berme guztiekin eratzeko gaitasunik ez badu?\nIkerketaren aurreko bermea. Zer lehenetsi behar dugu? Operatiboa den egitura errepikatu behar da (finkatu) edo beste bat probatu (eszenatoki berriak)?\nZer-nolako jarduera ekonomikoa gara daiteke kudeaketa publiko-sozialeko espazioan? Beharbada ekonomia sozialaren eta solidarioaren barruko jardueraren bat?\n2) Lankidetza publiko-soziala\nHerritarren eta herri-administrazioaren arteko harremana batzuetan logika teknikoegietatik eta/edo burokratikoegietatik bideratzen da, baina, aldi berean, beharrezkoak dira berme-funtzioarekin betetzeko. Agente ezberdinen artean bitartekaritza eta zuzeneko komunikazio-espazioak lantzen ditugu, proiektuak errazago garatze aldera. Konfiantza lortzea konplexua da aurrean eskakizun desberdinak agertzen direnean:\nHerritarren denbora vs. administrazioaren denbora. Proiektua komuna bada, ez al da logikoa bi erritmoak jasoko dituen ibilbide-orria partekatzea?\nProiektuaren premien araberako bitartekaritza-sistemak badaude? Nahikoa da komunikazio/informazio kanal eskuragarri eta gardenak izatearekin?\nProiektuaren irudia eta ikusgarritasuna korapilatsua da. Nori dagokio? Nola ematen dira ezagutzera osatzen duten pertsonak? Nolako jarrerarekin?\nAbian jartzerakoan, asko laguntzen du bitartekaritza-lanak bideratzean adituak diren pertsonek egitea. Kanpoko agente horiek zuzeneko lankidetza-eszenatokia bultzatu behar dute herritarren eta administrazioko teknikarien artean. Premisa horretatik abiatuko gara?\n3) Lagatzeko eta esleitzeko irizpideak\nEspazioen lagapenean, bidegabekeria eta esleipen interesatua, oportunista eta/edo praxi txarrekoa saihesten duten gutxieneko irizpideak aztertu nahi ditugu, aldi berean, herritar ahulagoenek, informalek edo nahasiek ere parte hartu ahal izateko. Azken finean, dibertsitatea lortu nahi da kudeaketan, zehaztasuna bermatzearekin batera. Arlo honetan, ondorengo tentsioak identifikatu ditugu:\nKontratazio publiko arduratsuaren irizpideak behar izatea, errotuta dauden erakundeen parte-hartze prozesuetan lehia eta testuinguru bakoitzean legitimazio komunitarioa bermatzen dutenak.\nLehia librea aukera-berdintasunean eta hori interes publiko eta sozialeko irizpideekin batzea.\nSoilik ikerketa eta laborategikoak izan daitezkeen proiektuetan bermea eta bideragarritasuna bilatzen duten azpikontratazio logikak.\nProiektuen segimendu-eszenatokiak sortzeko eta esperientziatik ikasteko zailtasunak.\n4) Kudeaketa komunitarioaren inpaktua ebaluatzeko adierazleak\nGure ustez, oso garrantzitsua da kudeaketa komunitarioko proiektuen itzulera soziala neurtzeko eta ebaluatzeko adierazleak egitea, kualitatiboan oinarrituta. Adierazle horiek sar litezke espazioak taldeei, erakunde sozialei, eta abarri lagatzeko irizpideetan. Hala ere, beti ez dago prozesuak ebaluatzeko ohiturarik:\nProiektuak ebaluatzeko premia eragozpen fiskalizatzaile bezala jasotzen da. Lagapenaren barneko baldintza. Ebaluazioak proiektuak hobetzeko egin dezakeen balioa eta ekarpena ez dira identifikatzen.\nEbaluazioan erabiltzen diren adierazle gehienak kuantitatiboak dira: jarduera-kopurua, parte-hartzaile kopurua, e.a.\nZeintzuk izan daitezke proiektu bakoitzaren helburuekin bat egiten duten adierazle espezifikoak? Nola finkatu genitzake adierazle horiek proiektuak hasi aurretik? Nola gogoratzen dira adierazle horiek?\nEz da elkarrizketa konstruktiborik egiten ebaluazioen gainean, ez eta herritar taldeen barnean nahiz administrazioarekiko elkarrizketetan ere.\nBherriaren BherriLab herritar laborategiaren lehen saioa azaroaren 30ean egingo da, Durangoko Plateruenan. Proposatzen dugun erronka itzela da: adimena, ezagutza eta borondatea behar dira kodeak ireki eta harreman publiko-sozialean aurrera egiteko. Eginkizuna ongi bideratzeko eta denek lan egiteko espazioa partekatzeko unea da. Prest zaude?


Iritzia: Eusko gudariak gara? - Nafarroako Hitza Iritzia: Eusko gudariak gara? – Nafarroako Hitza\nIritzia: Eusko gudariak gara?\n2020, irailak 25 Albisteak, Iritzia, nafarroa 235\nOmenaldi politiko batean izan naiz berriki. Izan naiz eta parte hartu dut, nire aletxoa jarri diot omenaldiari. Nahi izan dudalako. Hitzartzeak, agurra, bideo bat, pare bat kantu eta krabelinak. Tradizio den gisan, azken hitzartzea Eusko gudariak ereserkiaren lehen hitzekin bukatu da. Publikoak heldu dio kantuari, ukabilak gora:\nEusko gudariak gara Euskadi askatzeko\ngerturik daukagu odola bere aldez emateko.\nIrrintzi bat entzun da mendi tontorrean,\ngoazen gudari danok ikurrina(re)n atzean.\nEusko gudariak gara Euskadi askatzeko? Bueno. Baina gerturik daukagu odola bere aldez emateko? Bai? Mmm… Ez dakit nik. Estrofa honek beti sentiarazi izan dizkit sentimendu kontrajarriak. Ulertzen dut adin bateko jendeak sentitzea, kantatzea eta epikotasun horrek, hein batean, belaunaldi oso bat (eta belaunaldi horretatik kanpoko beste batzuk ere) hunkitu ahal izatea. Hala ere, nostalgiatik eta malenkoniatik kantatua dela ulertzen dut, eta errespetatzen dudan arren, ez diot gaurkotasunik ikusten. Eta honekin ez diot aferari garrantzirik kendu nahi, ez dut esan nahi kantatu behar ez denik. Baina iruditzen zait ereserki honek duela urte batzuk komunitate bat trinkotu, indartu eta hunkitzeko zuen indarra ez duela gaur egungo komunitate horretan bertan (ez gehiengo handi batengan, bederen). Esaldi batean, ez dut erabat sinisten 2020an 16 urteko gazte bat hori kantatzen.\n“Zalantza dut, euskal komunitateaz ari bagara, edo Euskal Herriaz proiektu politiko bezala, bakarrik ote garen ikurrin bat, lauburu bat eta aurresku bat. Edo trikiti bat edo… jarri nahi dituzun hitz guztiak. Eta hori ere bagara. Baina subjektu politiko bezala, iruditzen zait sinbologiaren eta iruditeriaren berrosatze bat beharrezkoa dela. Nik kezka hori dut, eta konpartitzen dut, baina ez diot soluziorik aurkitu. Ez dut makilatxo magikorik”. Oier Zuñiga aktore eta margolariak Argia aldizkarian aipaturiko honen ildotik ari naiz edo behintzat, horrela interpretatu nituen nik bere hitzak. Badakigu kantatzen duen herria ez dela inoiz hilko, baina herri horretako sinbologia eta iruditeriaren berrosatze horri ekiten ez badiogu eta egungo jendartearen gehiengoarekin bat egiten ez badu, bidean geratuko direla zenbait gauza, ereserki hau tarteko.\nEta bai, badakit, letrari erreparatu gabe ere kantuak berak baduela zentzu sinbolikoa, tontakeria dela agian letran zentratu eta literalki hartzea. Baina, aldi berean, ez nau eroso sentiarazten eta ez diot zentzu handirik ikusten egungo gizartean (nire ustez, betiere) zentzurik ez duen kantu bat mantentzeari. Eta nago ez naizela bakarra. Honekin ez naiz egin behar dena ala egin behar ez dena esaten ari. Labana hartu eta meloi handi honi lehen zirrikitua ireki nahi diot, besterik ez.\nOier Zuñigak bezala, nik ere ez dut makilatxo magikorik eta ez dut proposamenik (oraingoz). Eta badakit, alternatibarik ezean, dagoena kritikatzea ez dela txukunegia, egiten denak balio duela, alegia. Beraz, honaino gaurkoz.


Goia eta plastikozko poltsak: kanpainan egon arren, den-denak ez du balio\nHauteskunde-kanpaina dela eta, Eneko Goiak agindu du 2021ean Donostian ez dela plastikozko poltsarik egongo. Kopeta behar da. Donostia da Gipuzkoan gutxien birziklatzen duen udalerria, eta Goia alkate denez geroztik birziklatze-maila ez da ezertan ere hobetu. Hain justu, hori salatzeko, Erraustegiaren kontrako Mugimenduak elkarretaratze bat egingo du bihar, maiatzaren 17an, Birziklatzearen Nazioarteko egunean, 19:00etan, Udaletxe aurrean. Eguzkik elkarretaratze horrekin bat egin du.\nBarkatu, baina testu hau gaztelaniaz soilik irakur daiteke oso-osorik.\nLa entrada Goia eta plastikozko poltsak: kanpainan egon arren, den-denak ez du balio aparece primero en Eguzki Talde Ekologista.


Erakutsiz 108 nongo 334 Jabetzak - PAG 9/28\npisu - Elche (Sector Quinto) , Eraikitako azalera 82m2, 3 Gelak, 1 bainugelak, Itsasora distantzia 13 Km..\nSalmenta 75.950 €\npisu - Elche (Carrus) , Eraikitako azalera 76m2, 3 Gelak, 1 bainugelak, Itsasora distantzia 13 Km., Igogailua.\npisu - Elche (Plaza Crevillente) , Eraikitako azalera 114m2, 4 Gelak, 1 bainugelak, Itsasora distantzia 13 Km.,...\npisu - Santa Pola (Santa pola del este) , Eraikitako azalera 105m2, 15m2, 3 Gelak, 2 bainugelak, 80...\npisu - Elche (Sector Quinto) , Eraikitako azalera 110m2, 3 Gelak, 2 bainugelak, Igogailua.\natico-a - Elche (Campo de futbol) , Eraikitako azalera 100m2, 3 Gelak, 2 bainugelak, Igogailua, igerilekua, Kanpoko...\nSalmenta 214.900 €\npisu - Elche (Centro) , Eraikitako azalera 124m2, 3 Gelak, 2 bainugelak, Igogailua.\npisu - Elche (Carrus) , Eraikitako azalera 120m2, 4 Gelak, 2 bainugelak, Igogailua.\natico-a - Elche (Porcelanosa) , Eraikitako azalera 132m2, 100m2, 4 Gelak, 2 bainugelak, Itsasora...\ntxaleta - Elche (Bonavista) , Eraikitako azalera 184m2, 300m2, 20m2, 3 Gelak, 3 bainugelak,...\npisu - Elche (Sector Quinto) , Eraikitako azalera 96m2, 3 Gelak, 2 bainugelak, Igogailua.\nbungalowa - Gran alacant (Centro comercial ga) , Eraikitako azalera 114m2, 30m2, 3 Gelak, 2 bainugelak,...


Batxilergora arteko ikasleei ikasturtea gainditzea erabaki du Espainiako Gobernuak - Aia orio - Karkara.eus\nBatxilergora arteko ikasleei ikasturtea gainditzea erabaki du Espainiako Gobernuak\nKarkara 2020-04-15 19:33\nAiako Lardizabal eskola.\nIsabel Zelaa Espainiako Hezkuntza ministroak agerraldia egin du gaur, asteazkena, Espainiako Gobernuaren erabaki berria jakinarazteko. Salbuespenak salbuespen, Batxilergora arteko ikasleek gainditu egingo dute 2019/2020 ikasturtea, baina ez denek nota berarekin.\nHaur Hezkuntzako, Lehen Hezkuntzako, Bigarren Hezkuntzako eta Batxilergoko ikasle guztiek gaindituko dute 2019/2020 ikasturtea, salbuespen batzuekin. Hala adierazi du gaur, asteazkena, Isabel Zelaa Espainiako Hezkuntza ministroak, autonomia erkidegoetako hezkuntza ordezkariekin bildu ostean. Halere, ikasle guztiek ez dute nota berarekin gaindituko ikasturtea. Hain zuzen ere, ikasleek lehen bi hiruhilekotan ateratako noten arabera jarriko dituzte horiek irakasleek, eta eskolak presentzialak ziren artean egindako lana hartu beharko dute kontuan horretarako. Aldiz, hirugarren hiruhilekoko notak ikasleen onurarako badira soilik hartuko dituzte aintzat irakasleek.\nEbaluazioa amaitzean, ikasleei txosten bana egingo diete irakasleek, eta horietan zehaztuko dute ikasle bakoitzak datorren ikasturtean ikasgairen bat errepikatu beharko duen ala ez, baina ikasturtea gainditu egingo dute guztiek. Ezohiko kasuetan soilik errepikatuko dute ikasleek ikasturtea, eta horretarako ikastetxeek administrazioaren baimena beharko dute. Bestalde, ikasturtea ekainean amaituko dela azaldu du Zelaak, baina zehaztu du autonomia erkidegoetako gobernuek aukera izango dutela udan errefortzurako ekintzak antolatzeko eta bultzatzeko.


November, 2012 | Aiziak biali du\nIndartsu hasi dira Bizkaiko Bertsolari Txapelketako finalaurrekoak. Atzo, 500 bertsozale baino gehiago batu ziren Basauriko Artunduaga kiroldegian, finalaurrea bertatik bertara jarraitzeko, eta saio polita entzuteko tenorea izan zuten. Arkaitz Estiballesek lortu zuen finalerako zuzeneko txartela. Gainerakoek puntuazioaren arabera izango dute final handian parte hartzeko aukera. Hauxe, atzoko puntuazioa:\nArkaitz Estiballes 596\nHurrengo finalurrekoa Durangon jokatuko da, Landakon, azaroaren 25ean, 17:30ean. Gogoratu, Bertsosarrerak webgunean dituzuela salgai sarrerak.\nThis entry was posted in Txapelketak and tagged arkaitz estiballes, basauri, bertsolaria, bizkaiko bertsolari txapelketa, finala, finalerdia, puntuazioa on 19 November, 2012 by Aintzane Bolinaga.\nIñaki Murua bertsolari handia gertuagotik ezagutzeko aukera izan genuen atzo, ETBko ‘Bisitaria’ saioan. Etxeko ateak zabaldu zizkion Muruak Xabier Euzkitze adiskideari. Saio bikaina, atzokoa:\nThis entry was posted in etb on 15 November, 2012 by Aintzane Bolinaga.


18 hildako poliziaren eta Al Kaidako presoen arteko enfrentamenduan\nAntza, preso batek Bagdadeko espetxeko segurtasun guardia bati pistola kendu dio eta hainbat agente eta funtzionario hil ditu; ondoren, iturri ofizialen arabera, presoen artean armak banatu ditu.\nGutxienez 18 lagun hil dira igande honetan segurtasun indarren eta Al Kaidarekin zerikusia duten presoen artean Bagdadeko kartzela batean izan den enfrentamenduan, agintariek egin duten balantzearen arabera.\nGertaera Karradako barrutian, Bagdad erdigunean, terrorismoaren aurkako unitatearen egoitzan izan da. Preso batek, segurtasun guardia bati pistola kendu dio, hainbat agente funtzionario tiroz hil ditu eta beste preso batzuen artean armak banatu ditu, Bagdadeko segurtasun indarren bozeramaileak, Al Musaui jeneralak esan duenez.\nHildakoen artean, antza, Al Kaidako buru garrantzitsuetako bat dago, Bagdadeko Emir moduan ezagutzen dena, alegia; iragan urrian 50 lagun hil ziren eliza kristau baten aurkako atentatua antolatzeaz akusatuta dago, Al Musauriren arabera.\nSegurtasun indarrek eta guardiek egoerari erantzun egin diote eta kartzelako 11 preso terrorista hil dituzte, horien artean Huthaifa al Bataui, Bagdadeko Emirra, elizaren aurkako atentatua egiteaz akusatuta dagoena, gaineratu du.\nSegurtasun indarretako zazpi agente hil dira eta bat zauritu da enfrentamenduetan, jeneralak emandako datuen arabera, eta ziurtatu du espetxeko egoera kontrolpean dagoela dagoeneko eta ez duela inork ihes egitea lortu.\nIrakeko polizia alerta goreneko egoeran dago, Osama Bin Laden Al kaidako liderra armada estatubatuarrak iragan astean hil ostean.\nInformazio gehiago:Eitb: 18 hildako poliziaren eta Al Kaidako presoen arteko enfrentamenduan